text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
1 Ngoxa abaninzi beye balinga ukuqokelela baze babhale ingxelo yezibakala+ esikholwa ngokupheleleyo zizo,
2 kanye njengoko abo ukususela ekuqaleni+ baba ngamangqina okuzibonela+ nabalindi besigidimi+ bazinikelayo kuthi,
3 kwanam ndagqiba kwelokuba, ngenxa yokuba ndiye ndazilanda zonke izinto ukususela kwasekuqaleni ngokuchanileyo, ndikubhalele zona ngolungelelwano olucwangcisiweyo,+ Tiyofilo+ obalasele kunene,+
4 ukuze ukwazi ngokupheleleyo ukuqiniseka kwezinto ozifundiswe ngomlomo.+
5 Ngemihla kaHerode,+ ukumkani welakwaYuda, kwakukho mbingeleli uthile ugama linguZekariya wesahlulo sika-Abhiya,+ yaye wayenomfazi owayengowasezintombini zika-Aron,+ kwaye igama lakhe lalinguElizabhete.
6 Bobabini babengamalungisa+ phambi koThixo ngenxa yokuhamba ngokungenakusoleka+ ngokuvumelana nayo yonke imiyalelo+ neemfuneko ezisemthethweni+ zikaYehova.+
7 Kodwa babengenamntwana, ngenxa yokuba uElizabhete wayeludlolo,+ kwaye kubo bobabini yayisele ihambile iminyaka.
8 Ke kaloku njengoko wayesebenza njengombingeleli kwisabelo sesahlulo+ sakhe phambi koThixo,
9 ngokoqheliselo lwesithethe lwesikhundla sobubingeleli yaba lithuba lakhe ukuba anikele isiqhumiso+ akungena engcweleni kaYehova;+
10 yaye yonke inkitha yabantu yayithandaza ngaphandle ngelixa lokunikela isiqhumiso.+
11 Kwabonakala kuye ingelosi kaYehova, imi ngasekunene kwesibingelelo sesiqhumiso.+
12 Kodwa uZekariya wakhathazeka ngulo mbono, waza wangenwa luloyiko.+
13 Noko ke, ingelosi yathi kuye: “Musa ukoyika, Zekariya, kuba isikhungo sakho siviwe ngokukholekileyo,+ yaye umfazi wakho uElizabhete uya kuba ngunina wonyana wakho, ibe uya kumbiza ngokuba nguYohane+ igama lakhe.
14 Kwaye uya kuba novuyo nochulumanco olukhulu, yaye abaninzi baya kuba nemihlali+ ngenxa yokuzalwa kwakhe;
15 kuba uya kuba mkhulu phambi koYehova.+ Kodwa umele angaseli wayini nasiselo sinxilisayo konke konke,+ yaye uya kuzaliswa ngumoya oyingcwele ukususela kanye esibelekweni sikanina;+
16 kwaye abaninzi koonyana bakaSirayeli uya kubabuyisela kuYehova+ uThixo wabo.
17 Kanjalo, uya kuhamba phambi kwakhe enomoya namandla kaEliya,+ ukuze azibuyisele iintliziyo+ zooyise kubantwana nabo bangathobeliyo kubo ubulumko bobuqili babo bangamalungisa, ukuze alungiselele uYehova+ isizwana esilungisiweyo.”+
18 Waza uZekariya wathi kwingelosi: “Ndingaqiniseka njani na ngako oku? Kuba ndaluphele+ yaye neminyaka sele ihambile emfazini wam.”
19 Ekuphenduleni ingelosi yathi kuye: “NdinguGabriyeli,+ oma kufuphi phambi koThixo, yaye ndithunyiwe ukuba ndithethe+ nawe ndize ndizivakalise iindaba ezilungileyo zezi zinto kuwe.
20 Kodwa, khangela! uya kuthi cwaka+ uze ungakwazi ukuthetha kude kube yimini ezenzeka ngayo ezi zinto, ngenxa yokuba ungawakholelwanga amazwi am, aya kuzalisekiswa ngexesha lawo elimisiweyo.”
21 Ngelo thuba abantu baqhubeka bemlindile uZekariya,+ kwaye baqalisa ukumangaliswa kukulibala kwakhe engcweleni.
22 Kodwa ekuphumeni kwakhe wayengakwazi ukuthetha kubo, baza baqonda ukuba wayesandul’ ukubona umbono ongaphaya kwemvelo+ engcweleni; yaye wayebenzela imiqondiso, kodwa wahlala esisimumu.
23 Yakuzaliseka imihla yenkonzo yakhe kuwonke-wonke,+ wagoduka.
24 Emva koko uElizabhete umfazi wakhe wamitha;+ yaye wahlala ezifihlile kangangeenyanga ezintlanu, esithi:
25 “Le yindlela uYehova aqhubene ngayo nam kule mihla xa endinike ingqalelo yakhe ukuba alususe ungcikivo lwam phakathi kwabantu.”+
26 Ngenyanga yakhe yesithandathu ingelosi uGabriyeli+ yathunyelwa nguThixo esixekweni saseGalili esigama liyiNazarete,
27 kwintombi enyulu eyayithembisene ngomtshato nendoda egama linguYosefu yendlu kaDavide; yaye igama lentombi enyulu+ lalinguMariya.+
28 Yakufika phambi kwayo yathi: “Bhota,+ wena ubabalwe kakhulu, uYehova+ unawe.”+
29 Kodwa waphazamiseka ngokunzulu lelo lizwi yaye wayezibuza ukuba luhlobo luni lombuliso olu.
30 Ngoko ingelosi yathi kuye: “Musa ukoyika, Mariya, kuba ukholekile+ kuThixo;
31 yaye, khangela! uya kukhawula esibelekweni sakho uze uzale unyana,+ umbize ngokuba nguYesu igama lakhe.+
32 Yena uya kuba mkhulu,+ abizwe ngokuba nguNyana wOyena Uphakamileyo;+ yaye uYehova uThixo uya kumnika itrone+ kaDavide uyise,+
33 kwaye uya kulawula njengokumkani phezu kwendlu kaYakobi ngonaphakade, yaye ubukumkani+ bakhe abuyi kuba nasiphelo.”
34 Kodwa uMariya wathi kwingelosi: “Kuza kubakho njani na oku, ekubeni ndingenazintlobano zokwazana+ nandoda?”
35 Ekuphenduleni ingelosi yathi kuye: “Umoya oyingcwele+ uya kukufikela, namandla Oyena Uphakamileyo aya kukusibekela. Ngenxa yeso sizathu kwanoko kuzalwayo kuya kubizwa ngokuba kungcwele,+ uNyana kaThixo.+
36 Kwaye, khangela! uElizabhete isalamane sakho naye ukhawule unyana, ebudaleni bakhe, yaye le yinyanga yakhe yesithandathu, lowo kuthiwa ngumfazi oludlolo;+
37 ngenxa yokuba uThixo akavakalisi nto ingenakwenzeka.”+
38 Wandula ke uMariya wathi: “Khangela! Ikhobokazana+ likaYehova! Ngamana kungenzeka kum ngokwendlela ovakalise ngayo.” Ngako oko ingelosi yemka kuye.
39 Ngoko uMariya wasuka ngale mihla waza waya kwilizwe leentaba ngokungxama, kwisixeko sakwaYuda,
40 wangena kwikhaya likaZekariya waza wabulisa uElizabhete.
41 Ngoko, njengoko uElizabhete weva umbuliso kaMariya, usana olusesibelekweni sakhe lwaxhuma; yaye uElizabhete wazaliswa ngumoya oyingcwele,
42 waza wadanduluka kakhulu wathi: “Usikelelwe wena phakathi kwabafazi, sisikelelwe+ nesiqhamo sesibeleko sakho!
43 Ngoko kwenzeka njani na ukuba eli lungelo libe lelam, lokuba unina weNkosi+ yam eze kum?
44 Kuba, khangela! uthe nje wakufika umbuliso wakho ezindlebeni zam, usana olusesibelekweni sam lwaxhuma ngochulumanco olukhulu.+
45 Unoyolo naye lowo ukholiweyo, kuba ziya kwenzeka ngokupheleleyo+ ezo zinto zithethiweyo kuye zivela kuYehova.”+
46 Waza uMariya wathi: “Umphefumlo wam umenza mkhulu uYehova,+
47 nomoya wam awunakungavuyi ngokugqithiseleyo+ ngoThixo uMsindisi wam;+
48 ngenxa yokuba uye wakhangela kwisigxina esiphantsi sekhobokazana lakhe.+ Kuba, khangela! ukususela ngoku zonke izizukulwana ziya kundibhengeza njengonoyolo;+
49 ngenxa yokuba Lowo unamandla undenzele izenzo ezikhulu, negama lakhe lingcwele;+
50 nakwizizukulwana ngezizukulwana inceba yakhe iphezu kwabo bamoyikayo.+
51 Wenze ngamandla ngengalo yakhe,+ ubachithachithe ngokubanzi abanekratshi kwiingcinga zeentliziyo zabo.+
52 Uwahlisile ezitroneni amadoda asemagunyeni+ waza wabaphakamisa abathobekileyo;+
53 ubanelise ngokupheleleyo abalambileyo ngezinto ezilungileyo+ kwaye ubandulule belambatha abo babenendyebo.+
54 Uze kumnceda uSirayeli umkhonzi wakhe,+ ukuba akhumbule inceba,+
55 kanye njengoko waxelayo kookhokho bethu, kuAbraham nakwimbewu yakhe, ngonaphakade.”+
56 Wandula ke uMariya wahlala kunye naye malunga neenyanga ezintathu, waza wabuyela ekhayeni lakhe.
57 Ke kaloku lazaliseka ixesha lokuba uElizabhete azale, wazala unyana.
58 Abamelwane nezalamane zakhe beva ukuba uYehova wayeyenze nkulu inceba yakhe+ kuye, baza bavuyisana+ naye.
59 Kwathi ngomhla wesibhozo beza kumalusa umntwana oselula,+ yaye babeza kumbiza ngegama likayise, uZekariya.
60 Kodwa unina waphendula wathi: “Eneneni, akunjalo! kodwa uza kubizwa ngokuba nguYohane.”
61 Ngako oko bathi kuye: “Akukho bani phakathi kwezalamane zakho ubizwa ngeli gama.”
62 Bandula ke baya kubuza uyise ngemiqondiso ukuba ufuna abizwe ngokuba ungubani na.
63 Yaye wacela icwecwe waza wabhala oku: “NguYohane+ igama lakhe.” Ngako oku bonke bamangaliswa.
64 Ngephanyazo umlomo wakhe wavuleka+ nolwimi lwakhe lwakhululeka waza waqalisa ukuthetha, ebonga uThixo.
65 Baza bonke abo bahlala elumelwaneni lwabo bangenwa luloyiko; yaye ezi zinto zathetheka kulo lonke ilizwe leentaba lakwaYuda,
66 kwaye bonke abo bevayo bakuphawula oku ezintliziyweni zabo,+ besithi: “Ngokwenene uya kuba yintoni na lo mntwana uselula?” Kuba eneneni isandla+ sikaYehova sasinaye.
67 UZekariya uyise wazaliswa ngumoya oyingcwele,+ waza waprofeta,+ esithi:
68 “Makabongwe uYehova uTHIXO kaSirayeli,+ ngenxa yokuba eyiphethule ingqalelo yakhe waza wabahlangula+ abantu bakhe.+
69 Kwaye uye waluphakamisa uphondo+ losindiso lwethu kwindlu kaDavide umkhonzi wakhe,
70 kanye njengoko wathethayo ngomlomo wabaprofeti bakhe abangcwele ukususela kwakudala,+
71 ngokusisindisa kwiintshaba zethu nasesandleni sabo bonke abo basithiyileyo;+
72 ukubenzela inceba ookhokho bethu nokukhumbula umnqophiso+ wakhe ongcwele,
73 isifungo awasifungela uAbraham ukhokho wethu,+
74 ukuba asinike, emva kokuba sihlangulwe ezandleni zeentshaba,+ ilungelo lokunikela inkonzo engcwele ngokungenaloyiko kuye+
75 ngokunyaniseka nobulungisa phambi kwakhe yonke imihla yethu.+
76 Kodwa ke wena, mntwana oselula, uya kubizwa ngokuba ungumprofeti wOyena Uphakamileyo, kuba uya kuhamba phambi koYehova ukuba ulungise iindlela zakhe,+
77 unike abantu bakhe ulwazi losindiso olungoxolelo lwezono zabo,+
78 ngenxa yemfesane kaThixo wethu. Yaye ngale mfesane siya kufikelwa kukuthi qheke kokusa+ kuvela phezulu,+
79 ukuba kunikele ukukhanya kwabo bahleli ebumnyameni nasethunzini lokufa,+ ukwalathisa ngokuphumelelayo iinyawo zethu kwindlela yoxolo.”
80 Umntwana oselula waqhubeka ekhula+ kwaye esomelela emoyeni, yaye waqhubeka esezinkqantosini kwada kwayimini yokuzibonakalisa kwakhe ekuhleni kuSirayeli.
Yithumele
Yithumele
Luka 1
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=42&Chapter=1&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D42%26Chapter%3D1%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


c: text/html

text:
Chapter 1
1 Ngomnyaka wesithathu wobukumkani bukaYehoyakim ukumkani wakwaYuda, kweza uNebhukadenetsare ukumkani waseBhabheli eYerusalem, wayingqinga.
2 INkosi yamnikela uYehoyakim ukumkani wakwaYuda esandleni sakhe, nenxalenye yeempahla zendlu kaThixo, awazithwalela ezweni laseShinare, endlwini yothixo wakhe; iimpahla ezo wazingenisa endlwini yobuncwane bothixo wakhe.
3 Wathi ukumkani kuAshpenazi, umthetheli-mathenwa akhe, makazise abakoonyana bakaSirayeli, nabembewu yakwakumkani, nabakumawaba;
4 abantwana abangenasiphako, abanomkhitha, ababuqiqileyo ubulumko bonke, abanokwazi, abanokuyiqonda bayazi into, abafanele ukuma ebhotweni lokumkani; abafundise incwadi nolwimi lwamaKaledi.
5 Ukumkani wabamisela umamkeliso wemini ngangemini yawo, ekudleni kokumkani nasewayinini ayiselayo, ukuze bondliwe iminyaka emithathu; bathi ekupheleni kwayo beme phambi kokumkani.
6 Ke phakathi kwabo abo kwaye kukho abakoonyana bakaYuda, inguDaniyeli, noHananiya, noMishayeli, noAzariya.
7 Umthetheli-mathenwa wabathiya amagama; uDaniyeli wamthiya elokuba nguBheletshatsare, uHananiya elokuba nguShadraki, uMishayeli elokuba nguMeshaki, uAzariya elokuba nguAbhede-nego.
8 Ke kaloku, uDaniyeli wayegqibe entliziyweni yakhe, ukuba angazingcolisi ngokudla kokumkani nangewayini ayiselayo; wacela kumthetheli-mathenwa ukuba angazingcolisi.
9 UThixo wenza uDaniyeli ukuba afumane inceba nemfesane phambi komthetheli-mathenwa.
10 Umthetheli-mathenwa wathi kuDaniyeli, Ndiyayoyika inkosi yam ukumkani, omise eniya kukudla neniya kukusela; yini na ukuba abubone ubuso benu buthe matshamatsha kunobabaya baziintanga zenu? Noyizekisa ityala intloko yam kukumkani.
11 Wathi uDaniyeli kwinjoli, abethe umthetheli-mathenwa wayimisa phezu koDaniyeli, noHananiya, noMishayeli, noAzariya,
12 Khawubalinge abakhonzi bakho iintsuku ezilishumi, sinikwe sidle imifuno, sisele namanzi;
13 kukhangelwe phambi kwakho ukubonakala kwethu, nokubonakala kwabantwana abadla ukudla kokumkani; wenze ke kubakhonzi bakho njengoko ubone ngako.
14 Yabaphulaphula ke kweli lizwi, yabalinga iintsuku ezilishumi.
15 Ekupheleni kweentsuku ezilishumi, yabonakala imbonakalo yabo intle, betyebile, ngaphezu kwabantwana bonke abadla ukudla kokumkani.
16 Yakususa ke injoli ukudla kwabo, newayini abange beyisela, yabanika imifuno.
17 Abo bantwana bane uThixo wabanika ukwazi, nokuziqonda iincwadi zonke, nobulumko; uDaniyeli waba nokuyiqonda imibono yonke, namaphupha.
18 Ekupheleni kweentsuku, abethe ukumkani maze baziswe ngazo, umthetheli-mathenwa wabangenisa ke phambi koNebhukadenetsare.
19 Ukumkani wathetha nabo; kubo bonke bephela akufumanekanga banjengoDaniyeli, noHananiya, noMishayeli, noAzariya. Bema ke bona phambi kokumkani.
20 Ke kuzo zonke iindawo zobulumko bokuqonda, abezibuza kubo ukumkani, wabafumana bebadlula ngokukalishumi zonke izazi nabakhwitsi abasebukumkanini bonke.
21 Ke kaloku uDaniyeli waba lapho, kwada kwangumnyaka wokuqala kaKoreshi ukumkani.

robotstxt: allowed

filter: keep


text:
Kwabo Bathanda UYehova, “Akukho Mqobo Usisikhubekiso”
“Uxolo oluninzi lolwabo bathanda umthetho wakho, yaye kubo akukho mqobo usisikhubekiso.”—INDU. 119:165.
1. Umzekelo wenye imbaleki ukubonisa njani ukuzimisela kwethu ukunganikezeli?
UMARY DECKER waqal’ ukungenelela ugqatso lwehlabathi esekwishumi elivisayo. KwiiOlimpiki zowe-1984, abaninzi babesithi nguye oza kuphumelela imbasa yegolide kugqatso lweemitha ezingama-3 000. Kodwa, akazange aye kungena emgceni. Wakhubeka kwenye imbaleki waza wawa. Ngenxa yokwenzakala nentliziyo elihlwili kwanyanzeleka ukuba athwalwe akhutshelwe ngaphandle kwebala. Noko ke, uMary akazange anikezele. Kwisithuba nje esingaphantsi konyaka, wayesele ebuyele waza waseka irekhodi elitsha lehlabathi kugqatso lwabasetyhini ngowe-1985.
2. AmaKristu okwenyaniso aselugqatsweni ngayiphi ingqiqo, ibe yintoni esingamele siyivumele?
2 Ubomi bethu maKristu bufana nokungathi sikugqatso lobomi obungunaphakade. Asimele sivumele nantoni na isiphazamise ekuluphumeleleni. Olu asilogqatso lomgama omfutshane ekulindeleke ukuba siqongqothe isantya ukuze siphumelele. Ukanti asilogqatso lokunkcunkca, apho umntu emane eyekelela umxakatho. Kunoko, lugqatso lomgama omde, imarathoni efuna sinyamezele ukuze siphumelele. Umpostile uPawulos wazekelisa ngembaleki xa wayebhalela amaKristu aseKorinte, isixeko esasidume ngogqatso lweembaleki. Wathi: “Anazi na ukuba iimbaleki elugqatsweni zibaleka zonke, kodwa inye kuphela eyamkela umvuzo? Balekani ngendlela yokuba niwufumane.”—1 Kor. 9:24.
3. Yintoni emele iyenze imbaleki ukuze ivuzwe ngobomi obungunaphakade?
3 IBhayibhile isixelela ukuba silubaleke olu gqatso. (Funda eyoku-1 kwabaseKorinte 9:25-27.) Umvuzo bubomi obungunaphakade, enoba kusezulwini kumaKristu athanjisiweyo okanye emhlabeni kwamanye akolu gqatso. Ngokwahlukileyo kulo naluphi na olunye ugqatso, kolu zonke iimbaleki eziye zanyamezela de zaya kufika entanjeni ziyawufumana umvuzo. (Mat. 24:13) Ekuphela kwento eyenza imbaleki ingafumani mvuzo kolu ugqatso kuxa ingayithobeli imithetho okanye ingayi kufika entanjeni. Ukongezelela apho, olu kuphela kogqatso olunomvuzo wobomi obungunaphakade.
4. Kutheni kungekho lula nje ukuphumelela ugqatso lobomi?
4 Akukho lula ukuphumelela olu gqatso lobomi. Kufuneka uziqeqeshe yaye uqiniseke ngenjongo yakho. Okuphela komntu owabaleka olu gqatso ngaphandle kokukhubeka, nguYesu Kristu. Kodwa umfundi uYakobi wathi sonke thina balandeli bakaKristu “siyakhubeka izihlandlo ezininzi.” (Yak. 3:2) Yinyaniso engenakuphikwa leyo! Sonke sithwaxwa kukungafezeki kwethu nokwabanye. Maxa wambi siyakhubeka, siwe size siyekelele umxakatho. Sisenokuwa, kodwa simele sivuke sithathise. Kukho abakhe bawa kabuhlungu de kwafuneka bancedwe ukuze baphakame baphinde bathathise. Ngoko iyenzeka into yokuba sikhubeke de siwe maxa wambi ngokuphindaphindiweyo.—1 Kum. 8:46.
XA UKHUBEKILE, QHUBEKA NOGQATSO
5, 6. (a) Kutheni ‘kungekho mqobo usisikhubekiso’ kumKristu, ibe yintoni eya kumnceda ‘avuke’? (b) Yintoni eyenza abanye bangabi saphakama xa bekhubekile?
5 Mhlawumbi uye wawasebenzisa omabini la magama “ukukhubeka” “nokuwa” ukuchaza imeko yokomoya. NaseBhayibhileni anokusetyenziswa omabini, kodwa akasoloko edlulisela ingcamango efanayo. Ngokomzekelo, iMizekeliso 24:16 ithi: “Ilungisa lisenokuwa kasixhenxe, yaye ngokuqinisekileyo liya kuvuka; kodwa abangendawo baya kwenziwa bakhubeke ngentlekele.”
6 UYehova akayi kuvumela abo bathembele kuye bakhubeke okanye bawe—izinto ezilutshaba okanye ezingumqobo ekumkhonzeni—bangabi sakwazi ukuphakama. Siqinisekiswa ukuba uYehova uya kusinceda ‘sivuke’ ukuze siqhubeke simkhonza ngamandla ethu onke. Athuthuzela gqitha la mazwi kubo bonke abamthanda ngokusuka entliziyweni uYehova! Abangendawo abanqweneli kuphakama. Abalufuni uncedo lomoya oyingcwele kaThixo nolwabantu bakhe, nokuba sele belunikwa. Kodwa, kwabo ‘bathanda umthetho kaYehova,’ akukho mqobo uya kubakhubekisa balushiye ngokupheleleyo ugqatso lobomi.—Funda iNdumiso 119:165.
7, 8. Yintoni enokwenza umntu ‘owileyo’ ahlale elilungisa kuThixo?
7 Abanye bawiswa zizono ezingephi—oko bade bakwenza izihlandlo eziliqela—ngenxa yobuthathaka obuthile. Kodwa kuYehova bahlala bengamalungisa xa beqhubeka ‘bevuka,’ into ethetha ukuba, xa beguquka ngokunyanisekileyo baze bazabalazele ukuhlala kwikhondo lokuthembeka. Oko sikubona kwindlela uThixo awayesenza ngayo kumaSirayeli aguqukayo. (Isa. 41:9, 10) Kunokuba igxininise kwizinto ezimbi—‘ukuwa’ kwethu—iMizekeliso 24:16, ekhe yacatshulwa ithetha ngezinto ezintle, ‘ukuvuka’ kwethu ngenxa yenceba kaThixo. (Funda uIsaya 55:7.) Bechaza ukusithemba kwabo, ngobubele uYehova uThixo noYesu Kristu basikhuthaza ukuba ‘sivuke.’—INdu. 86:5; Yoh. 5:19.
8 Noba imbaleki ikhubekile okanye iwile, inokuvuka ithathise iye kufika entanjeni ukuba ikhawuleza iphakame. Kolu gqatso lwethu, asiwazi ‘umhla nelixa’ lokuphela kogqatso. (Mat. 24:36) Xa sizabalazela ukungakhubeki kokukhona kubalula ukutyhalela phambili nogqatso ngesantya esifanelekileyo size siluphumelele. Singakuphepha njani ke, ukukhubeka?
ISIKHUBEKISO ESITHINTELA INKQUBELA
9. Ziziphi izinto ezinokuba yimiqobo esisikhubekiso esiza kuzihlolisisa?
9 Makhe sihlolisise izinto ezintlanu ezinokuba yimiqobo esisikhubekiso—ubuthathaka bethu, inkanuko yenyama, ukubona abazalwana bengenzi izinto kakuhle, imbandezelo okanye intshutshiso, kunye nokungafezeki kwabanye. Noko ke, into esimele siyikhumbule xa siye sakhubeka kukuba uYehova unomonde. Akakhawulezi athi asinyanisekanga.
10, 11. Bubuphi ubuthathaka awayenabo uDavide?
10 Ubuthathaka bethu bungafaniswa namatye athe saa kumzila weembaleki. Xa sijonga izinto ezenzeka kuKumkani uDavide nompostile uPetros, sinokubona iintlobo ezimbini zobu buthathaka—ukungakwazi ukuzeyisa nokoyika abantu.
11 UKumkani uDavide wabhenca ubuthathaka anabo xa engazange akwazi ukuzeyisa, kwisono sakhe noBhatshebha. Naxa wagculelwa nguNabhali, waphantsa wenza engacinganga. Kubo bonke obo buthathaka, akazange anikezele kwimigudu yokukholisa uYehova. Encedwa ngabanye, wakwazi ukuphakama.—1 Sam. 25:5-13, 32, 33; 2 Sam. 12:1-13.
12. Wenza ntoni uPetros ukuze aqhubeke nogqatso nakuba wayeneempazamo?
12 UPetros wayenengxaki yokoyika abantu, maxa wambi esenza iimpazamo ezinkulu; ukanti wahlala ethembekile kuYesu noYehova. Ngokomzekelo, wayikhanyela izihlandlo ezintathu zonke iNkosi yakhe. (Luka 22:54-62) Kamva, wenza into engenziwayo ngumKristu, waphatha abazalwana bakhe beeNtlanga ngokungathi abalunganga njengabo bangamaYuda alukileyo. Noko ke, umpostile uPawulos wayeyiqonda kakuhle into yokuba—ibandla aliyondawo yokucalucalulana. UPetros wayelahleka. UPawulos wamluleka kanye ngaloo mzuzu ukuze loo tyhefu inganwenweli kwabanye abazalwana, baze bamxelise. (Gal. 2:11-14) Ngaba oko kwamkhubekisa uPetros de waxhoma kugqatso lobomi? Nakanye. Wacingisisa ngeso siluleko, wakwenza oko wayekuxelelwa, waza waqhubeka nogqatso.
13. Iingxaki zempilo zinokusikhubekisa njani?
13 Maxa wambi senziwa buthathaka ziingxaki zempilo. Nazo ezi ngxaki zinokuba ngumqobo osisikhubekiso. Zinokusiphazamisa kwisantya esibaleka ngaso ngokomoya ibe zinokude zisikhubekise siwe. Ngokomzekelo, omnye udade waseJapan wagula gqitha kwiminyaka eli-17 emva kokuba ebhaptiziwe. Wazixakekisa kakhulu ngaloo ngxaki yempilo watyhafa ngokomoya. Wagqibela ngokuphola. Abadala ababini bamtyelela. Ngenxa yokukhuthazwa ngamazwi abo obubele, waphinda waya kwiintlanganiso. Uthi: “Ndachukumiseka gqitha kuba abazalwana bandibulisa ngobubele.” Sithetha nje lo dade utyhalela phambili nogqatso lobomi.
14, 15. Liliphi esimele siyenze xa sisiva kukhula iminqweno ephosakeleyo? Zekelisa.
14 Inkanuko yenyama iye yaba sisikhubekiso kwabaninzi. Xa sitsalwa yinkanuko yenyama, simele singaphozisi maseko silwe ukuze sihlale sicocekile engqondweni, ngokuziphatha naphambi koThixo. Khumbula ukuba uYesu wacebisa ukuba ‘siyilahle kude’ nantoni na esisikhubekiso, nkqu nesandla okanye iliso lethu. Ezo zikhubekiso zinokuquka iingcinga nezenzo ezingcolileyo ezinokubangela abanye bayeke ukubaleka ugqatso.—Funda uMateyu 5:29, 30.
15 Omnye umzalwana, owakhuliswa yintsapho engamaKristu wabhala echaza ukuba kwasekukhuleni kwakhe wayesilwa notyekelo lobufanasini. Wathi: “Kwakunzima, ndandingazazi ukuba ndimi phi.” Xa wayeneminyaka engama-20, waba nguvulindlela othe ngxi, nesicaka solungiselelo ebandleni. Kodwa wenza isono esinzulu, wohlwaywa ngeZibhalo, waza wancedwa ngabadala. Ngokuthandaza, ukufundisisa iBhayibhile, nokuzabalazela ukunceda abanye womelela wavuka wathathisa. Kwiminyaka kamva, uthi: “Kukho amaxesha okuphinda ivuke loo minqweno, kodwa andinikezeli. Ndiye ndafunda ukuba uYehova akakuyekeli uhendelwe ngaphaya koko unokukuthwala. Ngoko ndikholelwa ukuba uThixo uvakalelwa kukuba ndingakwazi ukuxhathisa.” Uqukumbela ngelithi: “Zonke izinto endiye ndazinyamezela, ziya kuba yinto encinane xa ndizuze ihlabathi elitsha. Ndikhangele phambili kulo! De lifike, ndimele ndiqhubeke nomlo.” Lo mzalwana, uzimisele ukutyhalela phambili nolu gqatso.
16, 17. (a) Yintoni eyanceda omnye umzalwana owayevakalelwa ukuba uye akaphathwa kakuhle? (b) Simele siwatsolise phi amehlo ethu ukuze siphephe ukukhubeka?
16 Ukubona abazalwana bengenzi izinto kakuhle kunokuba ngumqobo osisikhubekiso. EFransi, umzalwana owayengumdala ebandleni wayevakalelwa ukuba uye akaphathwa kakuhle. Oko kwamcaphukisa gqitha de wayeka ukuya kwiintlanganiso zebandla nasentsimini. Abadala ababini bamtyelela baza bamphulaphula njengoko echaza indlela azibona ngayo izinto. Bamkhuthaza ukuba alahlele umthwalo wakhe kuYehova baza bamkhumbuza ukuba eyona nto ibalulekileyo kukwenza ukuthanda kukaThixo. Wasiphulaphula isiluleko sabo waza waphinda wathathisa kugqatso lobomi.
17 Onke amaKristu amele atsolise amehlo awo kuYesu Kristu iNtloko yebandla, ayeke abantu abangafezekanga. UYesu, omehlo ‘anjengedangatye lomlilo’ uyibona kakuhle yonke into eyenzeka ebandleni ngendlela esingenakuze sikwazi. (ISityhi. 1:13-16) Ngokomzekelo, uYesu uyabona xa kukho into esicinga ukuba ayihambi ngendlela kuba singenazo zonke iinkcukacha okanye singayiqondi. UYesu uya kuzisingatha kakuhle izinto ezifuna ukulungiswa ebandleni, aze enjenjalo ngexesha elililo. Ngoko, asimele sivumele izenzo okanye izigqibo zomnye umKristu zibe ngumqobo osisikhubekiso kuthi.
18. Yintoni enokusinceda sinyamezele iimvavanyo?
18 Eminye imiqobo emibini eba ngumqobo osisikhubekiso yimbandezelo okanye intshutshiso nokungafezeki kwabanye ebandleni. Kumzekeliso wakhe womhlwayeli, uYesu wathi abanye babeya kukhubeka xa befumana “imbandezelo okanye iintshutshiso” ngenxa yokukhonza uThixo. Enoba ivela phi loo ntshutshiso—entsatsheni, kubamelwane, okanye koorhulumente—inokuba sisikhubekiso kumntu ‘ongenazingcambu zendeleyo. (Mat. 13:21) Noko ke, ukuba sizabalazela ukuhlala sinolwalamano oluhle noYehova, imbewu yoBukumkani iya kusinceda sibe nokholo olungagungqiyo. Xa uvavanywa, thandaza uze ucamngce ngezinto ezincomekayo. (Funda eyabaseFilipi 4:6-9.) UYehova usinika amandla okunyamezela iimvavanyo, singavumeli imiqobo esisikhubekiso isikhuphe kugqatso.
19. Singenza njani ukuze singavumeli ukungafezeki kwabanye kube ngumqobo osisikhubekiso?
19 Okubuhlungu kukuba, abanye baye bavumela ukungafezeki kwabanye kwabayekisa ugqatso. Ukungaboni kwabo ngasonye kwimiba efuna isazela kuye kwayimiqobo esisikhubekiso kubo. (1 Kor. 8:12, 13) Xa sikhutyekiswa ngumntu, ngaba siya kuvumela oko kube ngumqobo de sishiye inyaniso? IBhayibhile iyalela amaKristu ukuba ayeke ukugweba, kodwa axolele abanye angenzi amalungelo awo ibe yeyona nto ibalulekileyo. (Luka 6:37) Xa ukhutyekisiwe, zibuze: ‘Ngaba ndiya bagweba abanye kuba nje ndibona izinto ngenye indlela? Ngoxa ndisazi ukuba abazalwana abafezekanga, ngaba ndiza kuvumela oko kungafezeki kundishiyise inyaniso?’ Ukuthanda uYehova kunokusinceda singavumeli nantoni na eyenziwa ngumntu ibe ngumqobo ekuphumeleleni ugqatso lwethu.
BALEKA NGONYAMEZELO—PHEPHA UKUKHUBEKA
20, 21. Yintoni ozimisele ukuyenza kugqatso lobomi?
20 Ngaba uzimisele ‘ukubaleka ugqatso kude kuse ekugqibeleni’? (2 Tim. 4:7, 8) Umele wenze ufundisiso lobuqu. Funda iBhayibhile neencwadi ezisekelwe kuyo wenze uphando, ucamngce ukuze uzibone izinto ezinokuba yimiqobo esisikhubekiso. Cela umoya oyingcwele ukuze ukuncede ukwazi ukunyamezela. Khumbula ukuba ayikho imbaleki enokungaphumeleli kolu gqatso lobomi ngenxa nje yokuba imana ikhubeka okanye isiwa ngamaxesha athile. Kolu gqatso inokuphinda ivuke ize ithathise. Inokude isebenzise imiqobo evelayo njengamatye okuqabela ngaphayaa kwesikhubekiso, ifunde izifundo ezibalulekileyo kuyo nantoni na evavanya ukholo lwayo.
21 IBhayibhile ibonisa ukuba abo baziimbaleki kugqatso lobomi obungunaphakade ababi nalo ixesha lokuthi zava bangenzi nto. Akufani nokukhwela ibhasi ethwala abakhweli ibase empumelelweni. Simele silubaleke ngokwethu ugqatso lobomi. Xa sisenjenjalo, uYehova uya kusinika “uxolo oluninzi.” (INdu. 119:165) Siqinisekile ukuba uya kuqhubeka ebasikelela ngoku nangonaphakade abo banganikezeliyo kugqatso.—Yak. 1:12.


text:
IBHAYIBHILE IYABUTSHINTSHA UBOMI BABANTU
“Isithembiso Somhlaba Oyiparadesi Sabutshintsha Ubomi Bam”
UNYAKA WOKUZALWA: NGO-1974
ILIZWE: ELATVIA
UBOMI BANGAPHAMBILI: UMDYARHI WEZITHUTHUTHU OWAYEBEKA UBOMI BAKHE ENGOZINI
UBOMI BAM BANGAPHAMBILI:
Ndazalelwa eRiga, ikomkhulu laseLatvia. Mna nodadewethu sakhuliswa ngumama. Nangona umama engumKatolika, sasisiya ngeeholide zonqulo kuphela ecaweni. Ndandisoloko ndikholelwa ukuba akhona amandla angaphaya kwawomntu, kodwa njengomntu osemtsha, ndandiphazanyiswa zezinye izinto endizithandayo.
Njengoko ndandikhula, umama wabona ukuba ndinobuchule bokuchitha izinto ndize ndiphinde ndizidibanise. Wayengathandi ukundishiya ndedwa ekhaya kuba zazininzi izinto endandinokuzichitha. Ngenxa yoko wandipha izinto zokudlala endandithanda ukuzichitha ndiphinde ndizidibanise. Obu buchule ndandinabo babuhambisana kakuhle nomdla wam kwizithuthuthu. Umama wandibhalisa kukhuphiswano lwezithuthuthu ekuthiwa yiZelta Mopēds (iThe Golden Moped). Ndaqala ngokuqhuba izithuthuthu ezincinci, ndaza kamva ndaqhuba ezikhulu.
Kuba ndikhawuleza ukufunda izinto, zange kube kudala ndabe sendiphum’ izandla kulo mdlalo wokubalekisa noyingozi. Ndaphumelela kathathu kwitumente yaseLatvia yezithuthuthu ezibalekayo, ndaza ndaphumelela kabini kwiBaltic States Superbike Championship.
INDLELA IBHAYIBHILE EBUTSHINTSHE NGAYO UBOMI BAM:
Xa kanye ukudyarha ngezithuthuthu kwakundihambela kakuhle, isithandwa sam, uEvija, (kamva esaba ngumkam) sadibana namaNgqina kaYehova. Sasifumene ezinye zeencwadi zawo, ezazinendawo yokucela ukufundelwa iBhayibhile. Sayizalisa saza sayithumela. Kungekudala, satyelelwa ngamaNgqina amabini saza saqalisa ukufunda nawo iBhayibhile. Ndandingenangxaki naloo nto, kodwa ke ngelo xesha, ndandingenamdla kwizinto zonqulo.
Kamva, la maNgqina andicela ukuba ndibekho xa efunda iBhayibhile noEvija ndize ndimamele. Ndavuma yaye ndayithanda into endayivayo. Enye yezinto ezandichukumisayo sisithembiso esiseBhayibhileni somhlaba oyiparadesi. Ngokomzekelo, ndaboniswa iNdumiso 37:10, 11 ethi: “Kusele ithutyana, angabikho ongendawo; uya kuyikhangela indawo yakhe, abe engekho. Kodwa abalulamileyo baya kuwudla ilifa umhlaba, baziyolise ngokugqibeleleyo ngobuninzi boxolo.” Eso sithembiso ndasithanda kakhulu.
Umdla wam wokwazi uThixo waya ukhula. Ndaye ndaqonda ukuba buninzi ubuxoki ezicaweni. Ngokwahlukileyo koko, yandimangalisa indlela iimfundiso zeBhayibhile eziqondakala nezicace ngayo.
Njengoko ndandiqhubeka nokufunda iBhayibhile, ndafunda indlela uYehova abuxabise ngayo ubomi. (INdumiso 36:9) Oku kwawuchaphazela umdyarho wam wezithuthuthu—ndandingasafuni kubeka ubomi bam engozini. Endaweni yoko, ndandifuna ukusebenzisa ubomi bam ekuzukiseni uYehova. Ngenxa yoko, udumo nobumnandi bokudyarha izithuthuthu babungasabalulekanga kum.
Ndaqonda ukuba ndifanele ndibuhlonele ubomi endibunikwe nguMniki wobomi
Ngo-1996, ndaya kwindibano yezizwe ngezizwe yamaNgqina kaYehova eTallinn, e-Estonia, kufuphi nendawo endandiqhele ukudyarhela kuyo izithuthuthu. Kule ndibano, ndabona abantu abasuka kumazwe ngamazwe behleli kunye ngoxolo. Ngokomzekelo, xa elinye iNgqina lalahlekelwa sisipaji salo, ndandicinga ukuba soze liphinde lisifumane. Kodwa kungekudala, eso sipaji safunyanwa lelinye iNgqina laza lasibuyisa yonke into isekhona. Ndothuka! Ndaqonda ngoko ukuba amaNgqina aphila ngemilinganiselo ephakamileyo yeBhayibhile. Mna noEvija saqhubeka nokufunda iBhayibhile yaye ngo-1997 sabhaptizwa sangamaNgqina kaYehova.
INDLELA ENDINGENELWE NGAYO:
Ezinye iitshomi zam ziye zafa ngenxa yokuphila ubomi obungalawulekiyo nokubalekisa izithuthuthu. Ukufunda iBhayibhile kwandenza ndaqonda ukuba ndifanele ndibuhlonele ubomi endibunikwe nguMniki wobomi, uYehova. Inokuba yeyona nto yasindisa ubomi bam leyo.
Iminyaka emine, mna noEvija safumana ilungelo lokukhonza njengabalungiseleli bexesha elizeleyo kwiofisi yesebe yamaNgqina kaYehova eRiga. Ngoku sonwabele ukukhulisa intombi yethu uAlise, siyinceda ikhule imthanda uYehova. Ndikwasebenza usuku olunye ngeveki kwiofisi yokuguqulela, ndilungisa iimoto nezinye izinto ezaphukileyo. Ndiyakuthanda ukusebenzisa ubuchule endabufunda ndisengumntwana! Nangoku ndisachitha izinto ndiphinde ndizidibanise.
Ukufunda iBhayibhile kwandinceda kuba ngoku ndivuyela ukushumayela ngokuphela koThixo oyinyaniso ndikunye nentsapho yam. Isithembiso separadesi emhlabeni sabutshintsha ubomi bam!


text:
IMBONISELO NO. 1 2016
Kutheni Umele Unyaniseke?
Kwinkoliso yabantu imizuzu elishumi ayipheli bengaxokanga xa bencokola. Kutheni wena uzihlupha ngokufuna ukunyaniseka?
Ngaba Ukunyaniseka Kuphelelwe Lixesha?
Amava kaHitoshi angakwenza ucinge ngolo hlobo.
Indlela Okukuchaphazela Ngayo Ukunganyaniseki
Funda inyaniso ngobuxoki.
Kutheni Kuluncedo Ukunyaniseka?
Ibali lomntu ekuthethwe ngaye ekuqaleni libonisa ukubaluleka kokunyaniseka.
Ndicela Undinike Uxolo Nolonwabo Unyaka Nje Ube Mnye
UAlain Broggio wachukunyiswa kakhulu sisicatshulwa seBhayibhile esikweyoku-1 kuYohane 1:9.
Ngaba Ubusazi?
Ngamaxesha okubhalwa kweBhayibhile, imisongo yayisenziwa yaye isetyenziswa njani? Inoba ngoobani “ababingeleli abakhulu” ekwakuthethwa ngabo kwiZibhalo ZamaKristu ZesiGrike?
Singakoyisa Njani Ukungazithembi?
Izinto ezintathu ezinokukunceda uzithembe.
Ningaxhaleli Nto
UYesu akazange aphelele nje ngokuthi masingaxhaleli nto, kodwa wasixelela nendlela esingakwenza ngayo oku.
Ithini IBhayibhile?
Ngaba abafileyo bangaphinda baphile?
Izinto Ezingakumbi Ezifumaneka Kwi-intanethi
Ngaba IBhayibhile Ingandinceda Xa Ndixinezeleke Engqondweni?
Kukho izinto ezintathu uThixo azinika abantu ngesisa ukuze banyamezele iimvakalelo zokuxinezeleka.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
8 Ngonyaka wesithandathu, ngeyesithandathu inyanga, ngomhla wesihlanu enyangeni leyo, ndandihleli endlwini yam yaye amadoda amakhulu akwaYuda ayehleli phambi kwam,+ xa isandla seNkosi enguMongami uYehova sawa phezu kwam apho.+
2 Ndaza ndabona uthile onembonakalo yomlilo;+ ukusuka esinqeni ukuhla wayenembonakalo yomlilo,+ ukusuka esinqeni kuse phezulu wayenembonakalo ekhanyayo, njengokubengezela komxube wegolide nesilivere.+
3 Wandula ke wolula imbonakaliso yesandla+ waza wandithabatha ngesihlwitha seenwele zentloko yam, waza umoya+ wandithwalela phakathi komhlaba namazulu, wandizisa eYerusalem emibonweni kaThixo,+ ngasesangweni elingaphakathi+ elijonge ngasemntla, apho kukho indawo yokuhlala yomfuziselo wekhwele elikhweletisayo.+
4 Yaye, khangela! Ubuqaqawuli bukaTHIXO kaSirayeli babulapho,+ njengembonakalo endandiyibone kwithafa elisentlanjeni leyo.
5 Waza wathi kum: “Nyana womntu, nceda, phakamisela amehlo akho kwicala elingasemntla.” Ngoko ndawaphakamisela amehlo kwicala elingasemntla, yaye, khangela! ngasemntla kwesango lesibingelelo kwakukho lo mfuziselo wekhwele+ ekungeneni.
6 Waza wahlabela mgama wathi kum: “Nyana womntu, uyazibona na ukuba nkulu kwazo izinto ezicekisekayo abazenzayo,+ izinto indlu kaSirayeli ezenzayo apha ukuze mna ndibe kude nengcwele yam?+ Ukanti usaya kubona izinto ezicekisekayo ezinkulu.”
7 Ngako oko wandizisa esangweni lentendelezo, ndaza ndabona, khangela! umngxuma othile eludongeni.
8 Wathi kum: “Nyana womntu, nceda, khawugqobhoze eludongeni.”+ Ndaza ndagqobhoza eludongeni, yaye, khangela! kwakukho umnyango othile.
9 Waza wathi kum: “Ngena uze uzibone izinto ezicekisekayo nezimbi abazenzayo apha.”+
10 Ngoko ndangena ngaphakathi ndaza ndabona, khangela! kwakukho imbonakaliso+ yazo zonke izinto ezirhubuluzayo nezilo ezinezothe,+ nazo zonke izithixo ezinezothe zendlu kaSirayeli,+ zikroliwe eludongeni macala onke.
11 Yaye amadoda angamashumi asixhenxe+ kwabakhulileyo bendlu kaSirayeli, noYahazaniya unyana kaShafan+ owayemi phakathi kwawo, ayemi phambi kwazo, nganye kuwo inesiqhumiselo esandleni sayo, kunyuka nobulawu belifu lesiqhumiso.+
12 Waza wathi kum: “Owu nyana womntu, ukubonile na oko bakwenzayo abakhulileyo bendlu kaSirayeli ebumnyameni,+ ngamnye kumagumbi angaphakathi emiboniso yakhe? Kuba bathi, ‘UYehova akasiboni.+ UYehova ulishiyile ilizwe.’”
13 Waza waqhubeka wathi kum: “Useza kuzibona kwakhona izinto ezicekisekayo ezinkulu abazenzayo.”+
14 Ngoko wandizisa ngasesangweni lendlu kaYehova, elingasemntla, yaye, khangela! kwakuhleli abafazi apho, belilela uthixo uTamuzi.
15 Waza wathi kum: “Ukubonile na oku, nyana womntu? Usaya kubona izinto ezicekisekayo ezinkulu+ ezimbi ngakumbi kunezi.”
16 Ngoko wandizisa entendelezweni engaphakathi yendlu kaYehova,+ yaye, khangela! emnyangweni wetempile kaYehova, phakathi kweveranda nesibingelelo,+ kwakukho amadoda amalunga namashumi amabini anesihlanu+ awayeyinikele umva itempile kaYehova+ nobuso bawo ebubhekise empuma, yaye ayequbuda elangeni, ngasempuma.+
17 Waza wahlabela mgama wathi kum: “Ukubonile na oku, nyana womntu? Yinto elula ngolo hlobo na kwindlu kaYuda ukwenza izinto ezicekisekayo abazenzileyo apha, ukuba bazalise ilizwe ngogonyamelo+ nokuba bandicaphukise kwakhona, yaye basondeza ihlumelo empumlweni yam?
18 Nam ke ndiya kwenza ngomsindo.+ Iliso lam aliyi kuba nosizi, yaye andiyi kuba namfesane.+ Ngokuqinisekileyo baya kumemeza ezindlebeni zam ngelizwi elikhulu, kodwa andiyi kubeva.”+
Yithumele
Yithumele
Hezekile 8
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=26&Chapter=8&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D26%26Chapter%3D8%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
YINTONI EFUNDISWA YIBHAYIBHILE?
YINTONI NGOKWENENE EFUNDISWA YIBHAYIBHILE?
Buyintoni UBukumkani BukaThixo? (Inxalenye 2)
Yintoni obusele buyenzile uBukumkani bukaThixo? Yintoni obuza kuyenza kwikamva? Funda ngeempendulo zeBhayibhile
OKUNGAKUMBI
Indlela Yokwenza Intsapho Yakho Yonwabe (Inxalenye 1)
Yintoni eyona nto inokwenza konwatywe emtshatweni? Phanda ngeenkolelo zakho, hlola iimfundiso zeBhayibhile, funda neendlela onokuchazela ngayo abanye iinkolelo zakho usebenzisa esi sikhokelo sokufunda.
Imbono KaThixo Ngobomi (Inxalenye 2)
Esi sikhokelo sokufunda asizokukunceda nje wazi iinkolelo zakho ngokutofelwa kwegazi nendlela yokusebenzisa igazi kodwa siza kukunceda ukwazi ukuzichaza iinkolelo zakho kwabanye.
Kutheni UThixo Evumela Ukubandezeleka? (Inxalenye 1)
Ukuba uThixo unamandla, ngaba asinguye obekek’ ityala ngezi zinto zimbi zenzekayo?


text:
JANUWARI 27, 2015
EKAZAKHSTAN
AmaNgqina Akhulula IBhayibhile Entsha YesiKazakh Kwindibano Nakwiofisi Yesebe
EALMATY, eKazakhstan—kukhululwe iNguqulelo Yehlabathi Elitsha YeZibhalo Ezingcwele yesiKazakh, kwindibano yamaNgqina KaYehova ebingoSeptemba 26-28, 2014. Bonke abebekho abayi-3 721 baye bayifumana le Bhayibhile intsha.
UGqr. Alexander Garkavets, oyingcali yembali yolwimi lwesiTurkic, uveze uluvo lwakhe ngeNguqulelo Yehlabathi Elitsha YeZibhalo Ezingcwele yesiKazakh: “Nangona kungeyondlwan’ iyanetha ukuguqulela izibhalo ezingcwele ngesiKazakh, abaguquleli bamaNgqina benze umsebenzi omhle kakhulu. Iyancomeka indlela abaye baveza ngayo iindlela ezintsha zokuguqululela amagama athile olwimi lwasemzini ngesiKazakh. INguqulelo Yehlabathi Elitsha ibhalwe ngendlela ekuthethwa ngayo ngoku, nto leyo eyenza kube lula ukuyiqonda kubantu bonke.”
Kwiveki elandela eyendibano, ngo-Oktobha 3, iofisi yesebe yamaNgqina KaYehova eKazakhstan imeme abantu ukuba baze kubuk’ isebe yaza yababonisa neBhayibhile entsha yesiKazakh. Isitishi seendaba saseKazakhstan iRadio Azattyq sithe: “Bekukho abasemagunyeni baseAlmaty, uMnu. uNurzhan Zhaparkul, abameli beofisi yozakuzo, izifundiswa kwezonqulo nabanye.” UMnu. uZhaparkul uthe, “AmaNgqina KaYehova aye asamkela ngezandl’ ezishushu kwesi siganeko besibanjelwe kwiofisi yesebe lawo eAlmaty. Simele silincome eli phulo njengoko liluncedo kumsebenzi wethu.”
Isithethi samaNgqina KaYehova aseKazakhstan, uPolat Bekzhan, sithe: “Bekumnandi nyhani ukubona abantu beze ngobuninzi babo kwindibano yalo nyaka nendlela abaye bayithanda ngayo iBhayibhile yesiKazakh. Izalisekile injongo yethu yokuba sinike amagosa karhulumente, oonondaba nabahlali ilungelo lokuza kubuka isebe lethu nokuqhelana namaNgqina KaYehova.”
Media Contact(s):
International: J. R. Brown, Office of Public Information, tel. +1 718 560 5000
Kazakhstan: Polat Bekzhan, tel. +7 727 232 36 62


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
23 Ngonyaka wesixhenxe uYehoyada+ wazibonakalisa enesibindi waza wathabatha iintloko zamakhulu,+ ezizezi, uAzariya unyana kaYeroham, noIshmayeli unyana kaYehohanan noAzariya unyana kaObhedi noMahaseya unyana ka-Adaya noElishafati unyana kaZikri, wenza nabo umnqophiso.
2 Emva koko bajikeleza lonke elakwaYuda baza babaqokelela ndawonye abaLevi+ kuzo zonke izixeko zakwaYuda neentloko+ zezindlu+ zakwaSirayeli. Ngoko beza eYerusalem.
3 Yaye lonke ibandla lenza umnqophiso+ nokumkani endlwini+ kaTHIXO oyinyaniso, waza emva koko wathi:
“Khangela! Unyana+ kakumkani ngokwakhe uza kulawula,+ kanye njengoko wathembisayo uYehova ngokuphathelele oonyana bakaDavide.+
4 Yiyo le into eniya kuyenza: isahlulo sesithathu senu nina bangenayo ngesabatha,+ nesababingeleli,+ nesabaLevi+ siya kuba sesabagcini-mnyango;+
5 yaye esinye isahlulo sesithathu siya kuba kwindlu kakumkani;+ esinye isahlulo sesithathu siya kuba kwiSango lesiSeko;+ yaye bonke abantu baya kuba sezintendelezweni+ zendlu kaYehova.
6 Yaye ungavumeli nabani na ukuba angene endlwini kaYehova+ ngaphandle kwababingeleli nabo balungiselelayo kubaLevi.+ Aba ngabo baya kungena, ngenxa yokuba baliqela elingcwele,+ bonke abantu baya kugcina imbopheleleko kuYehova.
7 Yaye abaLevi bamele bamrhawule ukumkani macala onke,+ ngamnye enezixhobo ezandleni zakhe; ke lowo uzayo endlwini, ufanele abulawe. Nize niqhubeke nikunye nokumkani ekungeneni kwakhe nasekuphumeni kwakhe.”
8 AbaLevi nawo onke amaYuda benza ngokuvumelana nako konke oko uYehoyada+ umbingeleli wayekuyalele.+ Ngoko bathabatha ngamnye amadoda akhe awayengena ngesabatha kunye nalawo ayephuma ngesabatha,+ kuba uYehoyada umbingeleli akazange azikhulule+ kwizabelo ezi zahlulo.
9 Ngaphezu koko, uYehoyada umbingeleli wanika iintloko zamakhulu+ imikhonto namakhakha abusazinge+ awayengakaKumkani uDavide,+ awayesendlwini kaTHIXO oyinyaniso.+
10 Wahlabela mgama wabamisa bonke abantu,+ ngamnye enomjukujelwa esandleni sakhe, ukususela kwicala lasekunene lendlu ukuya kufikelela kwicala lasekhohlo lendlu, ngasesibingelelweni nangasendlwini, macala onke kufuphi nokumkani.
11 Bandula ke bamkhupha unyana kakumkani+ baza bambeka isithsaba+ neSingqino+ bamenza ukumkani, yaye uYehoyada noonyana bakhe bamthambisa+ bathi: “Makaphile ukumkani!”+
12 Wathi akusiva uAtaliya isandi sokubaleka kwabantu yaye bedumisa ukumkani,+ kwaoko weza ebantwini endlwini kaYehova.
13 Wandula wabona, nanko ukumkani emi ecaleni kwentsika yakhe+ ekungeneni, iinkosana+ namaxilongo+ engakukumkani, yaye bonke abantu belizwe baba nemihlali+ bakhalisa amaxilongo,+ neemvumi+ nezixhobo zengoma nabo banikela umqondiso ukunikela indumiso. Ngoko nangoko uAtaliya wazikrazula izambatho zakhe waza wathi: “Liyelenqe! Liyelenqe!”+
14 Kodwa uYehoyada umbingeleli wazikhupha iintloko zamakhulu, abo bamiselweyo bomkhosi wamajoni, waza wathi kubo: “Mkhupheni eluhlwini;+ nabani na omlandelayo, ufanele abulawe ngekrele!” Kuba umbingeleli wathi: “Ningambulaleli endlwini kaYehova.”
15 Ngoko babeka izandla zabo kuye. Uthe akufika ekungeneni kwesango lendlu kakumkani, wabulawelwa kanye apho.+
16 Wandula uYehoyada wenza umnqophiso phakathi kwakhe nabo bonke abantu nokumkani wokuba baya kuqhubeka njengabantu+ bakaYehova.
17 Emva koko bonke abantu beza endlwini kaBhahali baza bayidiliza;+ nezibingelelo zakhe+ nemifanekiso yakhe bayiqhekeza,+ yaye uMatan+ umbingeleli kaBhahali bambulalela+ phambi kwezibingelelo.
18 Ngapha koko, uYehoyada wabeka izigxina zendlu kaYehova esandleni sababingeleli nesabaLevi, abo uDavide+ wababeka baba zizahlulo kwindlu kaYehova ukunikela imibingelelo etshiswayo kaYehova ngoko kwakubhaliwe emthethweni kaMoses,+ ngemihlali nangengoma ngezandla zikaDavide.
19 Ngoko wamisa abagcini-masango+ bendlu kaYehova ukuze kungangeni nabani na ongacocekanga.
20 Waza wathabatha iintloko zamakhulu+ nabo baziinkosi nabalawuli babantu nabo bonke abantu belizwe, ukuze behlise ukumkani endlwini kaYehova.+ Bandula bangena ngesango eliphezulu ukuya endlwini kakumkani baza bamhlalisa ukumkani etroneni+ yobukumkani.
21 Bonke abantu belo lizwe baqhubeka benemihlali;+ yaye isixeko sasingenasiphazamiso, uAtaliya babembulele ngekrele.+
Yithumele
Yithumele
2 Kronike 23
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=14&Chapter=23&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D14%26Chapter%3D23%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
INQAKU ELINGUMXHOLO | IBHAYIBHILE—IBALI LOKUSINDA KWAYO
IBhayibhile Yasinda Kwimizamo Yokutshintsha Oko Kubhalwe Kuyo
ISISONGELO: Izisongelo ezinjengokonakala nenkcaso aziyitshabalalisanga iBhayibhile. Sekunjalo, abanye abakhupheli nabaguquleli baye bazama ukutshintsha oko kubhalwe eBhayibhileni. Ngamaxesha athile, baye bazama ukutshintsha iimfundiso zeBhayibhile ukuze zilungele ezabo kunokuba iimfundiso zabo zisekelwe eBhayibhileni. Masithethe ngemizekelo embalwa:
Indawo yokunqula: Phakathi kwenkulungwane yesine neyesibini ngaphambi kwexesha likaYesu, emva kwe-Eksodus 20:17 ababhali bePentatiki yamaSamariya bafakela amazwi athi “eAargaareezem. Apho uya kwakha isibingelelo khona.” AmaSamariya ayefuna iZibhalo zixhase ukwakha kwawo itempile “eAargaareezem,” okanye iNtaba yaseGerizim.
Imfundiso yothixo oneziqu ezithathu: Kungaphelanga neminyaka eyi-300 iBhayibhile igqityiwe, kweyoku-1 kaYohane 5:7 umbhali okholelwa kwimfundiso yothixo oneziqu ezithathu wafakela amazwi athi, “emazulwini, uYise, noLizwi, noMoya oyiNgcwele: abo bathathu banye.” Loo mazwi ayengekho kwiZibhalo zokuqala. UBruce Metzger, umphandi weBhayibhile wathi, “ukususela kwiminyaka yoo-500 ukubheka phambili, loo mazwi aya evela kaninzi kwimibhalo-ngqangi yesiLatini Samandulo nakwiVulgate yesiLatini.”
Igama likaThixo: Belandela inkolo yamaYuda, abaguquleli beBhayibhile abaninzi balisusa igama likaThixo eZibhalweni. Endaweni yalo bafaka izibizo ezithi “Thixo” okanye “Nkosi,” zibizo ezo iBhayibhile ezisebenzisa kungekuphela nje kuMdali kodwa naxa ibhekisela kubantu, izithixo, nkqu noMtyholi.—Yohane 10:34, 35; 1 Korinte 8:5, 6; 2 Korinte 4:4. *
INDLELA EYASINDA NGAYO IBHAYIBHILE: Okokuqala, nangona abanye abakhupheli babengakhathali yaye benganyanisekanga, abanye abaninzi babengamachule yaye becoselela. AmaMasorete akhuphela iZibhalo zesiHebhere phakathi kweminyaka yoo-500 neyoo-900 esenza oko kwaziwa namhlanje ngokuba yimibhalo yamaMasorete. Kuthiwa ayebala amagama nonoobumba ukuze aqiniseke ukuba akukho zimpazamo. Apho ayekrokrela khona impazamo kumbhalo awayekhuphela ngokusuka kuwo, ayeyibhala ecaleni. AmaMasorete ala ukuyitshintsha iBhayibhile. UProfesa Moshe Goshen-Gottstein wathi: “Kuwo ukutshintsha oko kubhaliweyo kwakulityala elikhulu.”
Okwesibini, ubuninzi bemibhalo-ngqangi namhlanje bunceda abaphandi beBhayibhile babone iimpazamo. Ngokomzekelo, kangangamakhulu eminyaka iinkokeli zonqulo zazifundisa ukuba iinguqulelo zazo zeBhayibhile yesiLatini zazichanile. Ngoko, kweyoku-1 kaYohane 5:7 zafakela amazwi angachananga akhankanywe ngaphambilana kweli nqaku. Le mpazamo yangena nakwiKing James Version yesiNgesi edumileyo! Kodwa yintoni eyabhaqwayo xa kwafunyanwa eminye imibhalo-ngqangi? UBruce Metzger wathi: “La mazwi [akweyoku-1 kaYohane 5:7] awekho kweminye imibhalo-ngqangi (owolwimi lwaseSiriya, owesiCoptic, owesiArmenia, owesiTiyopiya, owesiArabhu, noweSlavonic), ngaphandle kweyesiLatini.” Ngenxa yeso sizathu, inguqulelo ehlaziyiweyo yeKing James Version nezinye iiBhayibhile ziwasusile la mazwi.
Ngaba imibhalo-ngqangi emidala ingqina ukuba oko kuthethwa yiBhayibhile kuye kwagcinwa? Xa kwafunyanwa imiSongo yoLwandle Olufileyo ngo-1947, abaphandi batsho bakwazi ukuthelekisa iZibhalo zesiHebhere zamaMasorete nemisongo yeBhayibhile eyayibhalwe kwiminyaka engaphezu kwewaka ngaphambili. Omnye wabaphandi ababehlola imiSongo yoLwandle Olufileyo wathi, umsongo nje omnye “unobungqina obungenakuphikiswa bokuba abakhupheli abangamaYuda ababekhuphele iBhayibhile kwixesha elingaphezu kweminyaka eliwaka babenyanisekile yaye becoselela ngeyona ndlela.”
KwiChester Beatty Library eseDublin, eIreland kukho ingqokelela yemipapiri phantse yazo zonke iincwadi zeZibhalo ZamaKristu ZesiGrike, kuquka nemibhalo-ngqangi yenkulungwane yesibini—kwiminyaka eyi-100 igqityiwe iBhayibhile. IThe Anchor Bible Dictionary ithi: “Nangona le mipapiri isikrobisa kulwazi olutsha ngoko kubhalwe kuyo, ikwasibonisa indlela ebekuthembeke ngayo ukukhutshelwa kweBhayibhile.”
“Umntu angalikhupha litsole elokuba ayikho enye incwadi yamandulo eye yakhutshelwa ngokuchane kangaka”
UMPHUMO: Kunokuba ingxenge oko kuthethwa yiBhayibhile, imibhalo-ngqangi emininzi yakudala iye yayiphucula. UMhlekazi uFrederic Kenyon wabhala wathi ngeZibhalo ZamaKristu ZesiGrike: “Ayikho enye incwadi yamandulo enobungqina bakudala obuninzi kangaka ibe akukho mphandi unyanisekileyo onokuyiphika into yokuba iZibhalo esinazo zichanile.” Umphandi uWilliam Henry Green yena wathetha wenjenje ngeZibhalo zesiHebhere: “Ndicinga ukuba umntu angalikhupha litsole elokuba ayikho enye incwadi yamandulo eye yakhutshelwa ngokuchane kangaka.”
^ isiqe. 6 Ukuze ufumane inkcazelo engakumbi, funda iCandelo 1 no-2 kwincwadana ethi Isikhokelo Sokufunda ILizwi LikaThixo.
Funda Okungakumbi
Banomsebenzi Wokuguqulela “Izibhengezo Ezingcwele ZikaThixo”—Roma 3:2
AmaNgqina kaYehova asebenzise iinguqulelo zeBhayibhile eziliqela kule minyaka idlulileyo. Kutheni eye aziguqulelela iBhayibhile yawo ngesiNgesi sale mihla?
Kutheni AmaNgqina KaYehova Eye Avelisa INguqulelo Yehlabathi Elitsha?
Yintoni eyenza le nguqulelo yeLizwi likaThixo yahluke kwezinye?


text:
IJW Language
IJW Language yenziwe ngamaNgqina KaYehova ngokusemthethweni ukuze incede abantu abafunda olunye ulwimi bakwazi ukuluthetha kakuhle nokuze baphucule ubuchule babo entsimini nakwiintlanganiso.
Iquka Iilwimi Ezininzi
Khetha ulwimi oluthethayo okanye ofuna ukulufunda kwezi lwimi ziyi-18. Khetha phakathi kwesiBengali, isiTshayina (Esenziwe Salula) esinamazwi arekhodwe ngesiMandarin, isiNgesi, isiFrench, isiJamani, isiHindi, isi-Indonesia, isiTaliyane, isiJapan, isiKorea, isiMyanmar, isiPhuthukezi, isiRashiya, iSpanish, isiSwahili, isiTagalog, isiThai nesiTurkish.
Inezinto Zentsimi
Amagama namabinzana eJW Language athetha ngokushumayela, ngokufundisa nangesigama seBhayibhile. Kukwakho namaphecana aliqela aveza ulwimi lwakho nolwimi olufundayo ngaxeshanye.
Iindlela Ezilula Zokufunda
Funda: Ulwimi lwakho nolwimi olufundayo ngaxeshanye
Phulaphula: Amagama, amabinzana noncwadi lolwimi olufundayo
Bukela: Ividiyo ethi Kutheni Ufanele Ufunde IBhayibhile? nethi Kwenzeka Ntoni Xa Kufundwa IBhayibhile? ngolwimi lwakho nangolu ulufundayo
Imibuzo: Amakhadi okuzikhumbuza
Ukugcina Ozithandayo
Uyakwazi ukugcina nantoni na ukuze ukhawuleze uyifumane, kwizinto ozisebenzisa kakhulu okanye kwezikusokolisayo. Ezo uzigcinileyo ungakwazi ukuzijonga nakumakhadi okuzikhumbuza.
Oonobumba BesiRoma
Kwiilwimi ezingasebenzisi oonobumba besiRoma, amagama namabinzana abhalwe nangoonobumba besiRoma.


text:
Kutheni Abantu Besifa?
Impendulo esuka eBhayibhileni
Iyazenzekela into yokuba sizibuze unobangela wokufa, ngokukodwa xa siswelekelwe sisalamane okanye umhlobo. IBhayibhile ithi: “Ulwamvila oluvelisa ukufa sisono.”
Kutheni bonke abantu besona baze bafe?
Abantu bokuqala uAdam noEva, bafa kuba bamona uThixo. (Genesis 3:17-19) Imiphumo yemvukelo yabo yaba kukufa, ngoba uThixo ‘ngumthombo wobomi.’
UAdam wosulela yonke inzala yakhe ngesono. IBhayibhile ithi: “Isono sangena ngamntu mnye ehlabathini nokufa ngaso isono.” (Roma 5:12) Bonke abantu bayafa kuba bonke bonile.
Indlela ukufa okuza kupheliswa ngayo
UThixo uthembisa ukuba kuza ixesha apho aya “kuginya ukufa ngonaphakade.” (Isaya 25:8) Ukuze aphelise ukufa, uza kuqala asuse ingcambu yako, isono. Uza kukwenza oku esebenzisa uYesu Kristu ‘osusa isono sehlabathi.’
Funda Okungakumbi
Baphi Abafileyo?
Funda ngoko kuthethwa yiBhayibhile ngendawo abakuyo abafi nesizathu sokuba bafe.


text:
Okwenzeka Ehlabathini
Ehlabathini
Umbutho iWorld Health Organization (WHO) uthi ukuphathwa kakubi kwamabhinqa kuye kwaba “yingxaki yezempilo etyhutyha ihlabathi lonke. Ngokomlinganiselo kulindeleke ukuba i-35% yawo onke amabhinqa ichanabeke kule ngxaki enoba atshatile okanye akunjalo. I-30% yamabhinqa asehlabathini lonke . . . , iphathwa kakubi ngamaqabane awo.”
EBritani
Kudliwano-ndlebe oluye lwenziwa kubantu abayi-64 303, i-79 pesenti icinga ukuba “lunqulo olubangele ukungonwabi nokungaboni ngasonye ehlabathini namhlanje.” Ngaphezu koko, xa kwakubalwa abantu eNgilani naseWales ngo-2011 kwafumaniseka ukuba i-72 pesenti yabo babezibiza ngokuba ngamaKristu ngo-2001 yehlile ngoku yaya kutsho kwi-59 pesenti. Kwangaxeshanye, lantinga inani labo bangazidibanisiyo nonqulo, ukusuka kwi-15 ukuya kutsho kwi-25 pesenti.
ETshayina
Ngokutsho kwamajelo eendaba, umthetho ohlaziyiweyo uthi, kulindeleke ukuba abantu abanabazali abalupheleyo bangayi kubabona nje kuphela, kodwa bababonise ‘uthando nenkathalo.’ “Akukho sohlwayo sibekiweyo” kubantu abawaphulayo lo mthetho.
EYurophu
Ngoku amaqela ezaphuli-mthetho akopa izinto ezisetyenziswa imihla ngemihla njengezinto zokuthambisa, ezokucoca, nokutya oku kwembala, aze enze ezomgunyathi. Umongameli wenye inkampani ehlola ukutya uthi: “Nantoni na ethengisekayo, nokuba kungemadlana encinci, isecicini lokukotshwa, kwenziwe eyomgunyathi.” Enye ingcali iqikelela ukuba i-10 pesenti yokutya okuthengwa kumazwe afumileyo kungxengiwe.
Funda Okungakumbi
Ngaba Ikhona Inkonzo Onokuyithemba?
Ngaba ukhe waphoxeka enkonzweni? Ukuba kunjalo, kunokuba nzima ukuzithemba iinkonzo. Kunokukunceda njani ukufunda iBhayibhile?
Ngaba Umele Uhlanganisane Nabanye Ukuze Unqule UThixo?
Kutheni abantu abaninzi beshiya iicawa? Ufuna ukunqulwa njani uThixo?


text:
UBUTYEBI OBUPHUMA ELIZWINI LIKATHIXO | YOBHI 28-32
UYobhi Wayengumzekelo Wokunyaniseka
UYobhi wayezimisele ukuthobela imilinganiselo kaYehova yokuziphatha
Wawalawula amehlo akhe ibe uthando walubonisa kwinkosikazi yakhe kuphela
UYobhi wayengumzekelo omhle kwindlela awayebaphatha ngayo abanye
Wayethobekile, ebaphatha ngokusesikweni abanye yaye enovelwano. Wayebaphatha kakuhle bonke abantu enoba injani imeko yabo yentlalo okanye eyezoqoqosho
UYobhi wayenesandla esivulekileyo, ekulungele ukunceda abanye
Wayebanceda abadinga uncedo


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
18 Akuba ezitshilo ezi zinto, uYesu waphuma nabafundi bakhe baya phesheya komsinga wasebusika oyiKidron+ apho kwakukho umyezo, waza yena nabafundi bakhe bangena kuwo.+
2 Ke kaloku uYudas, umngcatshi wakhe, naye wayeyazi indawo leyo, ngenxa yokuba uYesu izihlandlo ezininzi wayehlanganisana apho nabafundi bakhe.+
3 Ngoko ke uYudas wathabatha ibutho lamajoni namagosa ababingeleli abaziintloko nawabaFarisi, beza apho nezikhuni zomlilo nezibane nezixhobo.+
4 UYesu, ke ngoko, ezazi zonke izinto ezimzelayo,+ waya waza wathi kubo: “Nifuna bani na?”
5 Bamphendula bathi: “UYesu umNazarete.”+ Wathi kubo: “Ndinguye.” Ke kaloku uYudas, umngcatshi wakhe,+ naye wayemi kunye nabo.
6 Noko ke, akuthi kubo: “Ndinguye,” bahlehla+ baza bawela emhlabeni.
7 Ngoko ke wababuza kwakhona wathi: “Nifuna bani na?” Bathi: “UYesu umNazarete.”
8 UYesu waphendula wathi: “Ndinixelele ukuba ndinguye. Ukuba, ke ngoko, ndim lo nimfunayo, bayekeni aba bahambe”;
9 ukuze lizaliseke ilizwi elo walitshoyo esithi: “Kwabo undinike bona andilahlekelwanga nguye namnye.”+
10 Wandula ke uSimon Petros, njengoko wayenekrele, walithi rhuthu waza waxabela ikhoboka lombingeleli omkhulu, walinqumla indlebe yalo yasekunene.+ Igama lekhoboka elo lalinguMalko.
11 Noko ke, uYesu wathi kuPetros: “Lifake ikrele kwisingxobo salo.+ Indebe andinike yona uBawo, andifanele na ngandlela zonke ndiyisele?”+
12 Landula ke ibutho lamajoni nomphathi-mkhosi namagosa amaYuda ambamba uYesu aza ambopha,
13 aza amsa kuqala kuAnas; kuba wayengumkhwe kaKayafa, owayengumbingeleli omkhulu ngaloo nyaka.+
14 UKayafa, enyanisweni, yayinguye lowo wacebisa amaYuda ukuba yayikokwengenelo yawo ngomntu omnye ukuba afe ngenxa yabantu.+
15 Ke kaloku uSimon Petros kwakunye nomnye umfundi babemlandela uYesu.+ Loo mfundi wayesaziwa ngumbingeleli omkhulu, waza wangena kunye noYesu entendelezweni yombingeleli omkhulu,
16 kodwa uPetros wayemi ngaphandle emnyango.+ Ngoko ke omnye lo umfundi, owayesaziwa ngumbingeleli omkhulu, waphuma waza wathetha kumgcini-mnyango, waza wamngenisa uPetros.
17 Sandula ke isicakazana, umgcini-mnyango, sathi kuPetros: “Akunguye omnye wabafundi balo mntu nawe, andibi kunjalo?” Wathi: “Andinguye.”+
18 Ke kaloku amakhoboka namagosa ayemi malunga nalapho, njengoko ayebase umlilo wamalahle+ eenkuni, ngenxa yokuba kwakubanda, yaye ayesotha. NoPetros wayemi kunye nawo esotha.
19 Yaye ngoko umbingeleli oyintloko wambuza uYesu ngabafundi bakhe nangayo imfundiso yakhe.
20 UYesu wamphendula wathi: “Ndithethe esidlangalaleni kulo ihlabathi. Bendisoloko ndifundisa kwindlu yesikhungu nasetempileni,+ apho onke amaYuda abuthelana khona; kwaye andithethanga nto emfihlekweni.
21 Kutheni ubuza mna nje? Buza abo bakuvileyo oko ndikuthethe kubo. Yabona! Aba bayakwazi oko ndiye ndakutsho.”
22 Emva kokutsho ezi zinto, omnye wamagosa owayemi khona apho wammpakaza+ uYesu ebusweni waza wathi: “Ngaba leyo yindlela ophendula ngayo umbingeleli oyintloko?”
23 UYesu wamphendula wathi: “Ukuba ndithethe kakubi, nikela ubungqina ngokuphathelele ububi obo; kodwa ukuba ndithethe ngokufanelekileyo, kutheni undibetha nje?”
24 Wandula ke uAnas wamthumela ebotshiwe kuKayafa umbingeleli omkhulu.+
25 Ke kaloku uSimon Petros wayemile esotha. Bandula ke bathi kuye: “Akunguye omnye wabafundi bakhe nawe, akunjalo?” Wakhanyela waza wathi: “Andinguye.”+
26 Elinye lamakhoboka ombingeleli omkhulu, elisisalamane somntu lowo undlebe yakhe wayinqumlayo+ uPetros, lathi: “Ndikubonile emyezweni unaye, akunjalo?”
27 Noko ke, uPetros wakhanyela kwakhona; waza ngoko nangoko umqhagi wakhonya.+
28 Bandula ke bamsusa uYesu kuKayafa bamsa kwibhotwe lerhuluneli.+ Ke kaloku kwakusekuseni. Kodwa bona abangenanga kwibhotwe lerhuluneli, ukuze bangazenzi inqambi+ kodwa bakwazi ukudla ipasika.
29 Ngoko ke uPilato waphumela kubo phandle waza wathi: “Nimmangalela ngantoni lo mntu?”+
30 Ekuphenduleni bathi kuye: “Ukuba lo mntu ebengengomenzi-bubi, ngesingamnikelanga kuwe.”
31 Ngoko ke uPilato wathi kubo: “Mthabatheni ngokwenu nize nimgwebe ngokomthetho wenu.”+ AmaYuda athi kuye: “Akukho mthethweni ngathi ukubulala nabani na.”+
32 Oku, kukuze lizaliseke ilizwi awalitshoyo uYesu ukubonisa ukuba luhlobo luni na lokufa awamiselwa ukufa ngalo.+
33 Ngoko uPilato wangena kwibhotwe lerhuluneli kwakhona waza wabiza uYesu, wathi kuye: “Unguye na ukumkani wamaYuda?”+
34 UYesu waphendula wathi: “Ukutsho ngokuphuma kuwe na oku, okanye uxelelwe ngabanye na ngam?”+
35 UPilato waphendula wathi: “Mna andingomYuda, andibi kunjalo? Luhlanga lwakowenu nababingeleli abaziintloko abakunikele kum.+ Wenze ntoni na?”
36 UYesu waphendula wathi:+ “Ubukumkani bam abuyonxalenye yeli hlabathi.+ Ukuba ubukumkani bam bebuyinxalenye yeli hlabathi, abalindi bam bebeya kulwa+ ukuze ndinganikelwa kumaYuda. Kodwa ubukumkani bam abusuki kulo mthombo.”
37 Ngoko ke uPilato wathi kuye: “Ke, ngoko, unguye na ukumkani?” UYesu waphendula wathi: “Nawe ngokwakho uthi ndingukumkani.+ Ndizalelwe oku, yaye ndizele oku ehlabathini, ukuze ndiyingqinele inyaniso.+ Wonk’ ubani ongakwicala lenyaniso+ uyaliphulaphula ilizwi lam.”+
38 UPilato wathi kuye: “Yintoni na inyaniso?”
Yaye emva kokutsho oku, waphuma kwakhona waya kumaYuda waza wathi kuwo: “Andifumani siphoso kuye.+
39 Ngaphezu koko, ninesiko lokuba ndifanele ndinikhululele umntu ngepasika.+ Ngaba, ke ngoko, ninqwenela ukuba ndinikhululele ukumkani wamaYuda na?”
40 Ngoko bakhwaza kwakhona, besithi: “Mayingabi ngulo mntu, kodwa uBharabhas!” UBharabhas lo ke wayengumphangi.+
Yithumele
Yithumele
Yohane 18
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=43&Chapter=18&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D43%26Chapter%3D18%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Imibuzo YeBhayibhile Iyaphendulwa
Unokonwaba njani emtshatweni?
Amacebiso aseBhayibhileni ngendlela onokonwaba ngayo emtshatweni ayasebenza kuba avela kuMsunguli womtshato, uYehova uThixo. Isinceda sibe neempawu ezinokusenza sonwabe emtshatweni, ize isilumkise ngezo zinokuwukuchitha. Isifundisa indlela yokuthetha nenokubangela ukuba sonwabe ngakumbi emtshatweni.
Umyeni nenkosikazi kufuneka bahloniphane. Xa ngamnye esenza indima ayinikwe nguThixo emtshatweni, banokonwaba.
Yintoni eyenza umtshato ungaqhawuki?
Abantu abatshatileyo banokuhlala kunye ukuba bayathandana. UThixo usifundisa ukuba nothando. Yena noNyana wakhe, uYesu, bangumzekelo omhle ekuboniseni uthando lokuzincama.
Xa umyeni nenkosikazi belihlonipha ilungiselelo likaThixo lomtshato, abayi kwahlukana. UThixo wawenza umtshato ngenjongo yokuba umanyanise indoda nomfazi ngonaphakade ukuze iintsapho zihlale kunye zikhuselekile. Umtshato awunakuqhawuka kuba uThixo wadala indoda nebhinqa ngohlobo lokuba bancedisane kuyo yonke into abayenzayo. Wabenza ngokufana naye, ukuze babe nothando njengaye.
Funda Okungakumbi
Thembelani KuThixo Ukuze Nonwabe Emtshatweni
Ukuzibuza imibuzo nje emibini kungawuphucula umtshato wakho.
Indlela Yokuyekelela
Amacebiso amane anokunceda wena neqabane lakho nikhuphephe ukuxambulisana nize nilungise iingxaki kunye.


text:
Lenkonzo enyanisekileyo ka Krestu
Lenkonzo enyanisekileyo ka Krestu libandla elizimeleyo ela sekwa kwidolophu yase Beijing, e China ngonyaka ka 1917. Namhlanje elibandla linamalungu azizigidi ezingamashumi amabini anesihlanu kumazwe angamashumi amane anesine. Lenkonzo yase Pentekoste yosindiso yaqalwa ngeminyaka yokuqala kwi twentieth century. Ngonyaka ka 1997 lenkonzo iye yavulwa kweli loMzantsi Afrika. Unobangela ikuvakalisa indaba ezilungileyo kwilizwe lonke ngaphambi kokubuya kuka yesu okwesibini.
Inkolo ezilishumi zalenkonzo zithi:
- Umoya Oyingcwele: Kokufumana uMoya oyiNgcwele, kungqinwa ukuthetha ngeelwimi, ke usisiqinisekiso selifa lethu yobukumkani bamazulu.
- Ubhaptizo: Babhaptizwe ngamanzi umthendeleko ukuze kuxolelwe izono ngokutsha. Ubhaptizo kufuneka kwenzeke emanzini aphilileyo zendalo, ezifana emlanjeni, ulwandle, okanye umthombo. Umbhaptizi, osele uye wamkela ubhaptizo ngamanzi nanguMoya oyiNgcwele, uqhuba ubhaptizo egameni leNkosi uYesu Kristu. Ke umntu ofumana ubhaptizo kufuneka ukuntywiliselwa ngokupheleleyo emanzini kunye nentloko baguqa ngobuso.
- Ukuhlanjwa kwenyawo: Omnye Umthendeleko ye ukuhlanjwa kweenyawo yenza ukuba babe yinxalenye kunye neNkosi uYesu. Kananjalo ikwanceda njengesikhumbuzo rhoqo ukuba umntu kufuneka abe nothando, ubungcwele, ukuthobeka, ukuxolela, nenkonzo. Wonke umntu ofumene ubhaptizo amanzi kumele ukuba ndizihlambile iinyawo zabo egameni likaYesu Krestu. Mutual ukuhlamba unyawo no kwenziwa xa kufanelekile.
- Umthendeleko Ongcwele: I-Tendeleko ungcwele ke umthendeleko bekukhunjulwa ukufa kweNkosi uYesu Krestu. Oku kusinceda ukuba badle inyama negazi leNkosi yethu size sibe ngamadlelane kunye naye ukuze babe nobomi obungunaphakade aze avuke ngomhla wokugqibela. Le Umthendeleko uya kubanjwa rhoqo kangangoko kunokwenzeka. iya kusetyenziswa kuphela izonka ezingenagwele incindi yeediliya.
- Umhla weSabatha: Umhla wesabatha, usuku lwesixhenxe lweveki (uMgqibelo), lusuku ongcwele, wabasikelela wazingcwalisa nguThixo. Kubalulekile ukuba luqwalaselwe phantsi ubabalo weNkosi ngenxa kwisikhumbuzo indalo kaThixo nosindiso, kwaye ngethemba yokuphumla ngonaphakade buza kubakho.
- Uyesu Krestu: UYesu Kristu, iLizwi owaba yinyama, wafa emnqamlezweni okuhlawulela aboni, wamvusa ngomhla wesithathu, yaye wanyukela ezulwini. Nguye kuphela uMsindisi woluntu, uMdali wezulu nomhlaba, yaye uthixo oyinyaniso.
- Izibhalo Ezingcwele: IBhayibhile engcwele, ebandakanya iTestamente Endala kwiTestamente eNtsha, iphefumlelwe nguThixo, inyaniso yeZibhalo kuphela, kwaye umgangatho wokuphila yamaKristu.
- Usindiso: Usindiso babenikelwe khona elubabalweni lukaThixo ngokholo. Amakholwa kufuneka sithembele uMoya oyiNgcwele ukuba balandele ubungcwele, ukuba uyamhlonela uThixo, ukuba umthande uluntu.
- Inkonzo: Lenkonzo enyanisekileyo ka Krestu, yasekwa ngayo iNkosi yethu uYesu Kristu, ngoMoya oyiNgcwele ebudeni bexesha 'nemvula evuthisayo', ibandla ebuyiselweyo okwenyaniso ngexesha labapostile.
- Umhla womgwebo: UKuza lesiBini uYesu uza kuqhubeka ngomhla wokugqibela xa kuhlela ezulwini kuligweba ihlabathi:. Amalungisa aya kufumana ubomi obungunaphakade, Xa ongendawo uya ngonaphakade kugwetywa.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
18 UDavide wababala ke abantu ababenaye waza wabeka phezu kwabo iintloko zamawaka neentloko zamakhulu.+
2 Ngokubhekele phaya, uDavide wathumela enye inxalenye yesithathu+ yabantu phantsi kwesandla sikaYowabhi+ nenye inxalenye yesithathu phantsi kwesandla sika-Abhishayi+ unyana kaTseruya, umntakwabo Yowabhi,+ nenye inxalenye yesithathu phantsi kwesandla sikaItayi+ umGati. Wandula ke ukumkani wathi ebantwini: “Nam ndiya kuphuma nakanjani na kunye nani.”
3 Kodwa abantu bathi: “Umele ungaphumi,+ kuba ukuba singathi sisabe, abayi kusibekela ntliziyo thina;+ nokuba isiqingatha sethu singafa, abayi kusibekela ntliziyo thina, ngenxa yokuba ulingana neshumi lamawaka lethu;+ ke kaloku bekuya kulunga ngakumbi ukuba ungasikhonza ngokusinceda+ usesixekweni.”
4 Ngoko ukumkani wathi kubo: “Nakuphi na okubonakala kulungile emehlweni enu ndiya kukwenza.”+ Waza ukumkani wema ecaleni kwesango,+ yaye bonke abantu bona baphuma bengamakhulu namawaka.+
5 Kwaye ukumkani wahlabela mgama wayalela uYowabhi noAbhishayi noItayi, esithi: “Niqhubane ngothantamiso+ nomfana uAbhisalom ngenxa yam.” Nabo bonke abantu beva xa ukumkani wayeyalela zonke iintloko ngombandela ka-Abhisalom.
6 Baphuma ke abantu baya endle ukuhlangabeza uSirayeli; laza idabi laba kwihlathi lakwaEfrayim.+
7 Ekugqibeleni abantu bakwaSirayeli+ boyiswa+ apho phambi kwabakhonzi bakaDavide, kwabakho ukubulawa ngogonyamelo kwabaninzi ngaloo mini, amadoda angamashumi amabini amawaka.
8 Nedabi apho lasasazeka phezu kwelizwe lonke elalibonakala. Ngapha koko, ihlathi ladla abantu abangakumbi kunabo badliwa likrele ngaloo mini.
9 Ekugqibeleni uAbhisalom wazifumana ephambi kwabakhonzi bakaDavide. Yaye uAbhisalom wayekhwele imeyile, yaza imeyile yangena phantsi kwentshinyela yamasebe omthi omkhulu kakhulu, ngokokuze intloko yakhe ibambeke emthini omkhulu, waphakathi kwamazulu nomhlaba,+ njengoko imeyile yona eyayiphantsi kwakhe yathi yadlula.
10 Ngoko indoda ethile yakubona oko yaza yaxelela uYowabhi+ yathi: “Khangela! Ndibone uAbhisalom ejinga emthini omkhulu.”
11 UYowabhi wathi kwindoda eyayimxelela: “Yabona, ubonile nje, kutheni ungamxabelanga awe emhlabeni kwalapho? Ngoko bekuya kuba yimbopheleleko yam ukukunika amaqhosha alishumi esilivere nebhanti.”+
12 Kodwa yathi loo ndoda kuYowabhi: “Nangona ngendiba ndilinganisa ezintendeni zam iwaka lamaqhosha esilivere, andifanele ndolulele isandla sam kunyana kakumkani; kuba ezindlebeni zethu ukumkani wayalela wena noAbhishayi noItayi, esithi, ‘Nokuba ngubani na kuni nimlinde, umfana, uAbhisalom.’+
13 Kungenjalo ngendiba ndiqhubene ngobuqhophololo nomphefumlo wakhe yaye lo mbandela uphela ubungayi kufihlakala kukumkani,+ kwaye nawe ngokwakho ubuya kumela kude ecaleni.”
14 Wathi ke uYowabhi: “Andinakwenjenje, ndilibale nguwe!” Wathabatha ke imiphini yamithathu entendeni yakhe waza wahlaba+ uAbhisalom entliziyweni ngoxa wayesaphila esekuloo mthi mkhulu.+
15 Bandula ke abalindi abalishumi abathwala izixhobo zikaYowabhi bamfikela baza bamxabela uAbhisalom, ukuze bambulale.+
16 Ke kaloku uYowabhi wavuthela uphondo,+ ukuze bonke abantu babuye ekusukeleni uSirayeli; kuba uYowabhi wabanqanda abantu.
17 Ekugqibeleni bamthabatha uAbhisalom, bamphosa ehlathini kumgongxo omkhulu baza bamisa phezu kwakhe imfumba enkulu kakhulu yamatye.+ Ke yena uSirayeli wonke, wasaba ndoda nganye yaya ekhayeni layo.
18 Ke kaloku uAbhisalom yena, ngoxa wayesaphila, wayethabathe intsika+ waza wazimisela yona, eseNtilini yoKumkani,+ kuba wathi: “Andinanyana ukuze akhumbule igama lam.”+ Ngoko loo ntsika wayibiza ngegama lakhe,+ yaye iqhubeka ibizwa ngokuba liliTye Lesikhumbuzo lika-Abhisalom kude kuse kule mini.
19 Ke kaloku yena uAhimahatse+ unyana kaTsadoki, wathi: “Makhe ndibaleke ndize ndiphalaze ezi ndaba kukumkani, ngenxa yokuba uYehova umgwebele ukuba amkhulule esandleni seentshaba zakhe.”+
20 Kodwa uYowabhi wathi kuye: “Akuyiyo indoda yeendaba ngale mini, uze ke uziphalaze ngenye imini iindaba ezi; kodwa ngale mini uze ungaphalazi zindaba, ngenxa yokuba kufe unyana kakumkani.”+
21 Wandula ke uYowabhi wathi kumKushe:+ “Hamba, uye kuxelela ukumkani oko ukubonileyo.” UmKushe waqubuda kuYowabhi waza ke wabaleka.
22 Ke kaloku uAhimahatse unyana kaTsadoki wathi kwakhona kuYowabhi: “Nokuba kwenzeka ntoni na, ke, ndiyacela, nam mandibaleke emva komKushe.” Noko ke, uYowabhi wathi: “Kutheni na le nto kufuneka ukuba nawe ngokwakho ubaleke, nyana wam, kungekho nazindaba zifumanekayo kuwe?”
23 Sekunjalo wathi: “Nokuba kwenzeka ntoni na, ke, mandibaleke.” Ngoko wathi yena kuye: “Baleka!” Waza uAhimahatse wabaleka ngendlela yeSithili,+ yaye ekugqibeleni wadlula kumKushe.
24 Ke kaloku uDavide wayehleli phakathi kwamasango amabini.+ Ngelo thuba, umlindi+ waya eluphahleni lwesango eludongeni. Ekugqibeleni waphakamisa amehlo akhe waza wabona yaye, khangela! nantso indoda ibaleka iyodwa.
25 Ngoko umlindi wamemeza waza waxelela ukumkani, nokumkani ke wathi: “Ukuba iyodwa, ineendaba emlonyeni wayo.” Yeza, yasondela.
26 Ke kaloku umlindi wabona enye indoda ibaleka. Umlindi ke ngoko wamemeza kumgcini-sango waza wathi: “Khangela! Enye indoda ibaleka iyodwa!” waza ukumkani wathi: “Nayo le izisa iindaba.”
27 Waza umlindi wahlabela mgama wathi: “Ndibona indlela yokubaleka kweyokuqala kunjengendlela yokubaleka+ ka-Ahimahatse+ unyana kaTsadoki,” nokumkani ke wathi: “Yindoda elungileyo le,+ yaye ifanele ize neendaba ezilungileyo.”+
28 Ekugqibeleni uAhimahatse wamemeza waza wathi kukumkani: “Kuhle!” Waqubuda kukumkani ngobuso bakhe emhlabeni. Waza wahlabela mgama wathi: “Makabongwe+ uYehova uThixo wakho, onikezele+ amadoda aphakamisele inkosi yam ukumkani isandla sawo!”
29 Noko ke, ukumkani wathi: “Kusekuhle na ngomfana uAbhisalom?” UAhimahatse wathi: “Ndibone ingxokolo enkulu ngexesha lokuthumela kukaYowabhi umkhonzi kakumkani nomkhonzi wakho, yaye andikhange ndazi ukuba yintoni na.”+
30 Ngoko ukumkani wathi: “Shenxa, yima apha.” Waba ke uyashenxa waza wema ngxi apho.
31 Nanko ke nomKushe+ efika, yaye umKushe wathi: “Inkosi yam ukumkani mayamkele iindaba, kuba uYehova ukugwebele namhlanje ukuba akukhulule esandleni sabo bonke abo bakuvukelayo.”+
32 Kodwa ukumkani wathi kumKushe: “Kusekuhle na ngomfana uAbhisalom?” Wathi ke yena umKushe: “Ngamana iintshaba zenkosi yam ukumkani nabo bonke abo bakuvukelayo ngenxa yobubi bangaba njengaloo mfana.”+
33 Ngoko ukumkani waphazamiseka yaye wenyuka waya kwigumbi eliseluphahleni+ phezu kwesango waza wesuka walila; yaye njengoko wayehamba wathi: “Nyana wam Abhisalom, nyana wam, nyana wam+ Abhisalom! Owu akwaba bekufe mna, esikhundleni sakho, Abhisalom nyana wam, nyana wam!”+
Yithumele
Yithumele
2 Samuweli 18
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=10&Chapter=18&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D10%26Chapter%3D18%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Nyamekelanani Nize Nikhuthazane
“Masinyamekelane, sivuselelane eluthandweni nasemisebenzini emihle.”
1, 2. Yintoni eyanceda amaNgqina kaYehova ayi-230 asinda kuhambo olusinga ekufeni ekupheleni kweMfazwe Yehlabathi II?
NJENGOKO ulawulo lwamaNazi lwalusiwa ekupheleni kweMfazwe Yehlabathi II, kwakhutshwa umyalelo wokuba kubulawe onke amawaka abantu ababesasele kwiinkampu zoxinaniso. Abo babevalelwe kwinkampu yaseSachsenhausen babeza kuthunyelwa ezibukweni baze bakhweliswe kwiinqanawa ezaziza kuzikiswa elwandle. Eli yayiliqhinga elaye labizwa ngokuba luhambo olusinga ekufeni.
2 Amabanjwa ayi-33 000 awayekwinkampu yoxinaniso yaseSachsenhausen anyanzelwa ukuba ahambe iikhilomitha eziyi-250 aye kwizibuko laseJamani iLübeck. Phakathi kwawo kwakukho amaNgqina kaYehova ayi-230 aphuma kumazwe ayi-6, awanyanzeliswa ukuba ahambe kunye njengeqela. Onke ayengasenamandla ngenxa yendlala nezifo. Yintoni eyanceda aba bazalwana bethu basinda kolo hambo? Omnye wabo wathi: “Saqhubeka sisomelezana ukuze sityhalele phambili.” Ukongezelela kumandla “angaphaya koko kuqhelekileyo” avela kuThixo, bancedwa kukuthandana baza basinda kuloo ntlungu.
3. Kutheni kufuneka sikhuthazane?
3 Namhlanje asikho kolo hambo lusinga ekufeni, kodwa sisajamelene neemvavanyo. Emva kokumiselwa koBukumkani bukaThixo ngo-1914, uSathana wakhutshelwa ngaphandle kwezulu waza walahlelwa emhlabeni, “enomsindo omkhulu, esazi ukuba ixesha analo lifutshane.” (ISityhi. 12:
4. Liliphi icebiso lompostile uPawulos esimele sicingisise ngalo ukuze sibe lukhuthazo kwabanye?
4 Ukuze sibe lukhuthazo kwabanye, simele sicingisise ngamazwi ompostile uPawulos xa wayebongoza amaKristu angamaHebhere. Wathi: “Masinyamekelane, sivuselelane eluthandweni nasemisebenzini emihle, singakutyesheli ukuhlanganisana kwethu ndawonye, njengoko kulisiko labathile ukwenjenjalo, kodwa masikhuthazane, ngokungakumbi njengoko nibona ukuba imini iyasondela.” (Heb. 10:
“MASINYAMEKELANE”
5. Kutheth’ ukuthini ‘ukunyamekelana,’ yaye kufuna senze ntoni?
5 ‘Ukunyamekelana’ kuthetha “ukucingela iintswelo zabanye.” Asinakuze sizazi iintswelo zabanye xa sibabulisa nje sidlule kwiHolo yoBukumkani okanye xa sincokola nje ngezinto ezingabalulekanga kuphelela nabo. Kakade ke, siyakulumkela ‘ukugxuphuleka kwimicimbi yabanye.’ (1 Tes. 4:
6. Yintoni eya kunceda abadala bakwazi ‘ukunyamekela’ izimvu?
6 Abadala bebandla babongozwa ukuba ‘baluse umhlambi kaThixo abawunyamekelayo,’ benjenjalo ngokuzithandela nangentumekelelo. (1 Pet. 5:1-3) Bangakwazi njani ukwalusa umhlambi wabo bengawazi? (Funda iMizekeliso 27:
7. Simele sikujonge njani ‘ukubhuda’ kwabantu abadimazekileyo?
7 Xa wayethetha nebandla laseTesalonika, uPawulos wathi: “Baxhaseni ababuthathaka.” (Funda eyoku-1 kwabaseTesalonika 5:
8. Ngoobani esimele ‘siluqinisekise’ ngokukhethekileyo uthando lwethu ngabo, yaye ngoba?
8 ‘Sinokumnyamekela’ njani umntu odandathekiswa lihlazo nokuxakaniseka ngenxa yempazamo yexesha elidlulileyo, nakuba sele ezama ngandlela zonke ukuyilungisa? Ethetha ngomoni oguqukileyo waseKorinte, uPawulos wathi: “Nifanele nimxolele ngobubele nize nimthuthuzele, ukuze angadliwa kukuba buhlungu kwakhe ngokugqithiseleyo. Ngoko ke ndiyanibongoza ukuba niluqinisekise uthando lwenu ngaye.” (2 Kor. 2:
“SIVUSELELANE ELUTHANDWENI NASEMISEBENZINI EMIHLE”
9. Kuthetha ukuthini ‘ukuvuselelana eluthandweni nasemisebenzini emihle”?
9 UPawulos wathi: “Masinyamekelane, sivuselelane eluthandweni nasemisebenzini emihle. Kufuneka sibakhuthaze abazalwana bethu ukuze babone ukuba siyabathanda yaye sixakeke yimisebenzi emihle. Xa sele umlilo uza kucima, kusenokufuneka siwukhwezele size siwuvuthele. (2 Tim. 1:6) Nabo abazalwana bethu sinokubavuselela ngothando ukuze babonise indlela abamthanda ngayo uThixo nabamelwane. Simele sibancome abanye ukuze sibavuselele kwimisebenzi emihle.
10, 11. (a) Ngoobani abalufunayo ukhuthazo? (b) Zekelisa indlela ukhuthazo olunokumnceda ngayo umntu ‘oye waqutyulwa sisiphoso.’
10 Sonke siyakufuna ukunconywa, enoba sidimazekile okanye akunjalo. Omnye umdala wathi: “UTata zange khe andixelele xa ndenze kakuhle. Ngoko ndakhula ndingazithembanga. . . . Nakuba sendineminyaka eyi-50, ndisakuthanda ukuqinisekiswa ngabahlobo bam xa ndiqhuba kakuhle ekubeni ngumdala. . . . La mava aye andifundisa indlela ekubaluleke ngayo ukukhuthaza abanye, ibe ndenza konke okusemandleni ukuze ndibakhuthaze.” Sonke siyakhuthazeka xa sinconywa enoba singoovulindlela, sele sikhulile okanye sidimazekile.
11 Xa ‘abo baneemfaneleko zokomoya bezama ukulungisa umntu oqutyulwe sisiphoso,’ eso siluleko sothando sinokumkhuthaza umenzi bubi aze aphinde enze imisebenzi emihle. (Gal. 6:1) Kwenzeka kanye oko komnye udade ogama linguMiriam. Uthi: “Ndaba kwelona xesha lakha lanzima kubomi bam, abahlobo abasenyongweni bashiya ibandla, wabe noTata ehlaselwa lichaphaza legazi ebuchotsheni. Ndaxinezeleka gqitha. Kwiinzame zokulwa nolo xinezeleko, ndaqalisa ukuthandana nomnye umfana ongamkhonziyo uYehova.” Oku kwamenza waziva engathandwa nguYehova, waza wacinga ngokuyishiya inyaniso. Wathi akukhunjuzwa ngomnye umdala ngendlela awayemkhonza ngokuthembeka ngayo uYehova, watsho wakhuthazeka. Wanika abadala ithuba lokumqinisekisa ngendlela athandwa ngayo nguYehova. Lwatsho lwavuseleleka nolwakhe uthando. Wamala loo mfana wakhe waza waqhubeka ekhonza uYehova.
12. Kutheni simele sikuphephe ukubenza babeneentloni, sibagxeke okanye sibenze bazive benetyala nje abanye xa sibakhuthaza?
12 Simele sichule ukunyathela kwindlela ‘esibavuselela’ ngayo ukuze bakhonze uThixo abazalwana bethu. Masingabenzi babeneentloni ngokubathelekisa nabanye, sibagxeke ngokutyeshela imilinganiselo engqongqo ebekwe sithi, okanye bazive benetyala ngokungenzi ngakumbi. Xa sisenjenjalo bangakhupha nawokugqibela, kodwa bakhawuleze bathi pam okomlilo weendiza. Eyona ndlela ibhetele kukubancoma, sibancede baqonde ukuba eyona nto ibalulekileyo nesenza sizibhokoxe ekukhonzeni uYehova kukumthanda.
“MASIKHUTHAZANE”
13. Kuquka ntoni ukukhuthaza abanye? (Jonga umfanekiso osekuqaleni.)
13 Simele ‘sikhuthazane ngokungakumbi njengoko sibona ukuba imini iyasondela.’ Ukukhuthaza abanye kuquka ukubaphembelela ekubeni batyhalele phambili ekukhonzeni uThixo. Kanye njengokuba ukuvuselela eluthandweni nasemisebenzini emihle kunokufaniswa nokukhwezela umlilo osele uza kucima, ukukhuthaza abanye kunokufaniswa nokugalela amafutha emlilweni ukuze uvuthe ngamandla. Ukukhuthaza abazalwana bethu abadimazekileyo kuthetha ukubomeleza nokubathuthuzela ukuze baqhubeke bekhonza uThixo. Xa sibakhuthaza simele sithethe ngobubele yaye sibathantamise. (IMize. 12:
14. Yiyiphi indlela awancedwa ngayo omnye umzalwana owayedimazekile?
14 Cinga ngendlela omnye umdala onobubele awakwazi ngayo ukunceda umzalwana owayesele epholile kangangeminyaka. Njengokuba wayephulaphule, kwaye kwacaca ukuba lo mzalwana wayekade emthanda gqitha uYehova. Wayefunda yonke iMboniselo ayifumanayo yaye ezabalaza ngamandla ukuze abekho kuzo zonke iintlanganiso. Kodwa ngenxa yezinto ezazisenziwa ngabathile ebandleni waphoxeka kwaza kwamcaphukisa oko. Lo mdala wamphulaphula ngovelwano akamgxeka waza wamchazela indlela amkhathalelele ngayo loo mzalwana nentsapho yakhe. Ngokuthe ngcembe, lo mzalwana wade waqonda ukuba uvumela izinto ezidlulileyo zimbambe angakwazi ukukhonza uThixo amthandayo. Lo mdala wacela lo mzalwana ukuba ampheleke baye kushumayela. Ngokuncedwa ngulo mdala, lo mzalwana wathatha apho wayeyeke khona kubulungiseleli bakhe ibe ekugqibeleni waphinda wafaneleka ukuba ngumdala.
15. Sifunda ntoni kuYehova ngokukhuthaza abacinezelekileyo?
15 Umntu odimazekileyo usenokungakhawulezi achache kuncedo esimnika lona. Kusenokufuneka siqhubeke simxhasa. UPawulos wathi: “Nyamezelani ababuthathaka, yibani nomonde kubantu bonke.” (1 Tes. 5:
MASIKHUTHAZANE UKUZE SIHLALE KWINDLELA ESA EBOMINI
16, 17. Njengokuba isiphelo sale nkqubo sisondela, yintoni esimele sizimisele ukuyenza, yaye ngoba?
16 Kumabanjwa ayi-33 000 awayesuka kwinkampu yoxinaniso yaseSachsenhausen, kwafa amawaka. Noko ke, lawo ayi-230 angamaNgqina kaYehova asinda onke. Ngenxa yokukhuthazana nokuxhasana kwawo, olo hambo lusinga ekufeni lwajika lwaba luhambo olusinga ekusindeni.
17 Namhlanje, ‘sikwindlela esa ebomini.’ (Mat. 7:


text:
DISEMBA 3, 2012
EARMENIA
IArmenia Iyalelwe Ukuba Ihlawule Umonakalo Ewenzileyo KumaNgqina KaYehova Ayi-17
ESTRASBOURG, eFrance—NgoNovemba 27, 2012, iNkundla yase Yurophu Elwela Amalungelo Abantu iwise isigwebo sokuba iArmenia imele ihlawule imali engangeeyuro eziyi-112 000 ($145,226) ngenxa yokuphatha kakubi abantu abayi-17 abathe ngenxa yezazela zabo abafuna ukwenza umsebenzi othile. Ikwayalelwe nokuba ihlawule iindleko eziye zakho ngenxa yeli tyala.
Ngo-2005, abafana abayi-17 abangamaNgqina kaYehova babesebenza. Noko ke, bathi bakufumanisa ukuba loo msebenzi babewenza yayingowasemkhosini yaye uphethwe lisebe lomkhosi, bavakalelwa kukuba abanakukwazi ukuqhubeka bewenza ngenxa yokuphathwa kakubi zizazela zabo, ibe ekugqibeleni bawushiya. Kamva babanjwa baza batshutshiswa. Bambi kwabo bafana bagcinwa eluvalelweni iinyanga ezininzi ngaphambi kokuba bayokuvela phambi komantyi. Abayi-11 bagwetywa iminyaka emibini ukuya kwemithathu bebhadla entolongweni.
INkundla yaseYurophu ithe ukutshutshiswa nokugcinwa eluvalelweni kwaba bafana kwakungekho mthethweni, kuba ngo-2005 wawungekho umthetho eArmenia owenza umntu abe netyala xa engayenzi eminye imisebenzi eyenziwa ngabantu. INkundla ithe iArmenia iye yanyhasha ilungelo lenkululeko nokhuseleko lwamaNgqina ngokomthetho obhalwe kwiNqaku 5 le-European Convention on Human Rights. Nangona urhulumente waseArmenia eye wazirhoxisa ezi zimangalo, walile ukubanika imali yokuxolisa neyokugubungela iindleko, nangokuphathwa ngokungekho mthethweni nangokubagcina eluvalelweni. Ngenxa yoko, iNkundla iyalele iArmenia ukuba ihlawule imali ngenxa yempatho-mbi neendleko zenkundla.
Esi sigwebo sithe gqi emva kwezinye izigwebo eziye zawiswa yiNkundla yaseYurophu nxamnye neArmenia ngenxa yemiba yokungathathi cala. Kuwo omane la matyala, amagosa karhulumente eArmenia aye awaphatha kakubi amaNgqina kaYehova angavumanga ukwenza imisebenzi ethile ngenxa yezazela ngokungathi angabantu abayingozi abophula umthetho.
UAndré Carbonneau, igqwetha labamangalelwa uthi: “Isigwebo esiye sawiswa yiNkundla yaseYurophu siyenza icace impatho-mbi eye yanyanyezelwa ngamaNgqina kaYehova. Ukoyiswa kweArmenia kwiNkundla yaseYurophu kubonisa onke amazwe aphantsi kweBhunga laseYurophu kuquka namazwe afana ne-Eritrea, iSouth Korea namazwe akumbindi weAsia ukuba amaNgqina kaYehova analo ilungelo lokuwala umsebenzi wasemkhosini.”
Ungafowunela:
UDavid Semonian, okwiOfisi Yenkcazelo, nantsi inombolo: +1 718 560 5000
EArmenia: UTigran Harutyunyan, nantsi inombolo: +374 93 900 482


text:
Chapter 1
1 Ekuqalekeni ube ekho uLizwi, waye uLizwi ekuye uThixo, waye uLizwi enguThixo.
2 Yena lowo ebekho ekuqalekeni kuThixo.
3 Izinto zonke zabakho ngaye; engekho yena, akubangakho nanye into ethe yabakho.
4 Kuye kwakukho ubomi, baye ubomi obo bulukhanyiselo lwabantu.
5 Ukhanyiso ke olo lwabonakala ebumnyameni, basuka ubumnyama abaluqiqa.
6 Kwakho mntu uthunyiweyo evela kuThixo, ugama linguYohane.
7 Lowo weza kuba lingqina, ukuze angqine ngalo ukhanyiso, ukuze bonke bakholwe ngaye.
8 Yena lowo ubengelulo ukhanyiso; weza kungqina ngalo ukhanyiso.
9 Waye ke yena elukhanyiso oluyinyaniso, olubakhanyiselayo abantu bonke, esiza ehlabathini.
10 Ube esehlabathini ke; ihlabathi labakho ngaye, ihlabathi alimazanga.
11 Weza kokwakhe, baza abakhe abamvuma.
12 Ke bonke abamamkelayo wabanika igunya lokuba babe ngabantwana bakaThixo, abo ke bakholwayo kwigama lakhe;
13 abangazalwanga ngagazi, nangakuthanda kwanyama, nangakuthanda kwandoda; bazalwa nguThixo.
14 ULizwi waba yinyama, wahlala phakathi kwethu, sabubona ubuqaqawuli bakhe, ubuqaqawuli kanye bowokuphela kwamzeleyo uYise, ezele lubabalo nayinyaniso.
15 Uthi uYohane angqine ngaye, adanduluke esithi, Ubenguye lo bendithetha yena, ndisithi, Lowo uzayo emva kwam, usuke waba phambi kwam, ngokuba waye etanci kum.
16 Enzalisekweni yakhe thina sonke samkela kwaubabalo phezu kobabalo.
17 Ngokuba umthetho wawiswa ngoMoses, lwabakho lona ubabalo nenyaniso ngoYesu Kristu.
18 Akukho namnye wakha wambona uThixo; uNyana okuphela kwamzeleyo, lowo usesifubeni sikaYise, nguye ocacise oko.
19 Nabu ke ubungqina bukaYohane, oko amaYuda athuma ababingeleli nabaLevi, bephuma eYerusalem, ukuze bambuze besithi, Wena ungubani na?
20 Wavuma akakhanyela, wavuma esithi, Andinguye mna uKristu.
21 Bambuza, besithi, Untoni na ke? UnguEliya na? Athi, Andinguye. Unguye na umprofeti lowo? Wathi ukuphendula, Hayi.
22 Bathi ngoko kuye, Ungubani na ke? ukuze sibaphendule abo basithumileyo. Uthini na wena ngawe ngokwakho?
23 Wathi, Mna ndililizwi lodandulukayo entlango, lisithi, Yityenenezeni indlela yeNkosi, njengoko watshoyo uIsaya umprofeti.
24 Baye abo babethunyiwe bengabakubo abaFarisi.
25 Bambuza bathi kuye, Ubhaptizelani na phofu, ukuba wena akunguye uKristu, noEliya, nomprofeti lowo?
26 Wabaphendula uYohane, esithi, Mna ndibhaptiza ngamanzi; ke phakathi kwenu kumi eningamaziyo nina.
27 Yena ngothe, esiza emva kwam nje, wesuka waba phambi kwam, endingafanelekileyo mna ukuba ndinyobulule umtya wembadada yakhe.
28 Ezi zinto zenzeka eBhetabhara, phesheya kweYordan, apho uYohane wayebhaptiza khona.
29 Ngengomso uYohane umbona uYesu esiza kuye, athi, Nantso iMvana kaThixo, ethwala isuse isono sehlabathi.
30 Nguye lo ndathi ngaye mna, Emva kwam kuza indoda, esuke yaba phambi, kwam; ngokuba yayitanci kum.
31 Bendingayazi nam; le nto ndeza mna, ndibhaptiza ngamanzi, kukuze ibonakalaliswe kuSirayeli.
32 Wangqina uYohane, esithi, Ndimbonile uMoya, esihla njengehobe, ephuma ezulwini, wahlala phezu kwakhe.
33 Bendingamazi nam; owandithumayo ukubhaptiza ngamanzi, nguye owathi kum, Othe wambona uMoya esihla ahlale phezu kwakhe, nguye lowo ubhaptiza ngoMoya oyiNgcwele.
34 Nam ndibonile, ndingqinile, ukuba lo nguye uNyana kaThixo.
35 Ngengomso ubuye wema uYohane nababini kubafundi bakhe;
36 ondele kuYesu ehamba, uthi, Nantso iMvana kaThixo.
37 Bamva ethetha abafundi ababini, bamlandela uYesu.
38 Ke kaloku ujikile uYesu, ababone belandela, athi kubo, Nifuna ntoni na? Bathi ke bona kuye, Rabhi (oko kukuthi ngentetho evakalayo, mfundisi), uhlala phi na?
39 Athi kubo, Yizani nibone. Beza, babona ke apho ahlala khona; bahlala naye loo mini; laye ke ilixa lingathi leleshumi.
40 YayinguAndreya, umzalwana kaSimon Petros, omnye wabo babini, babeve kuYohane, bamlandela.
41 Yena ufumana kuqala owakhe umzalwana, uSimon, athi kuye, Simfumene uMesiya (oko kukuthi ngentetho evakalayo, uKristu).
42 Wamsa kuYesu; uthe ke uYesu wondela kuye, wathi, Wena unguSimon, unyana kaYona; kuya kuthiwa unguKefas (oko kukuthi ngentetho evakalayo, unguPetros).
43 Ngengomso uYesu wafuna ukuphuma aye kwelaseGalili; ufumana uFilipu, athi kuye, Ndilandele.
44 Ke kaloku uFilipu ebengowaseBhetesayida, womzi wakuloAndreya noPetros.
45 UFilipu ufumana uNataniyeli, athi kuye, Lowo uMoses wabhala ngaye emthethweni, kwanabaprofeti, simfumene, uYesu unyana kaYosefu, lowo waseNazarete.
46 Wathi uNataniyeli kuye, Inako na into elungileyo ukuphuma eNazarete? Athi uFilipu kuye, Yiza ubone.
47 UYesu wambona uNataniyeli esiza kuye, athi ngaye, Nanko umSirayeli inyaniso, ekungekho nkohliso kuye.
48 Athi uNataniyeli kuye, Undazi ngani na? Waphendula uYesu wathi kuye, Phambi kokuba uFilipu akubize, uphantsi komkhiwane, ndandikubona.
49 Aphendule uNataniyeli athi kuye, Rabhi, wena unguye uNyana kaThixo, wena unguye uKumkani kaSirayeli.
50 Waphendula uYesu wathi kuye, Ngokuba ndithe kuwe, Ndandikubona uphantsi komkhiwane, uyakholwa na? Uya kubona izinto ezingaphezulu kwezo.
51 Athi kuye, Inene, inene, ndithi kuni, Emveni koku niya kulibona izulu livulekile, nezithunywa zikaThixo zinyuka zisihla phezu koNyana woMntu.


text:
INQAKU ELINGUMXHOLO | UBUKUMKANI BUKATHIXO—BUNOKUKWENZELA NTONI?
UBukumkani BukaThixo—Buza Kukwenzela Ntoni?
Mhlawumbi uye waqaphela kula manqaku adluleyo ukuba uBukumkani bukaThixo bubaluleke kakhulu kumaNgqina kaYehova. Kusenokwenzeka ukuba uye wachukunyiswa nangamathemba ekamva ekuthethwe ngawo. Kodwa usenokuba uyazibuza ukuba aziyontsomi na ezi zinto.
Kuhle ukulumka ungakhawulezi ukholelwe yonk’ into oyivayo. (IMizekeliso 14:15) Ukulumka kwakho kungafaniswa nokwamaBhereya amandulo. * Xa ayeqala ukuva ngeendaba ezilungileyo zoBukumkani, awazange abe ngoovuma-zonke. Kunoko, azihlolisisa ngenyameko iZibhalo ukuze abone ukuba “zinjalo kusini na ezo zinto.” (IZenzo 17:11) Ngamany’ amazwi, amaBhereya ayejonga ukuba ezo zinto ayeziva zazikhona na eZibhalweni. Ekugqibeleni, aye azibonela ukuba ezi ndaba zazisuka ngqo kwiLizwi likaThixo.
AmaNgqina kaYehova ayakumema ukuba nawe wenjenjalo. Angakuvuyela ukufunda nawe iBhayibhile, ukuze uzihlolisisele ngokwakho ukuba izinto ezifundiswa ngamaNgqina kaYehova ngoBukumkani bukaThixo zisekelwe eBhayibhileni kusini na.
Esi sifundo seBhayibhile asizi kukunceda ufunde ngoBukumkani bukaThixo nje kuphela, kodwa singakunceda uphenduleke nakweminye yeyona mibuzo ibalulekileyo unokuyibuza.
Ngaphezu kwayo yonke loo nto, ukufunda iBhayibhile kuya kukunceda ‘usondele kuThixo.’ (Yakobi 4:8) Ngokuya usondela kuThixo, uza kuye ufunda ngezinto obuya kukwenzela zona uBukumkani bakhe—kungekhona ngoku kuphela, kodwa ngonaphakade. UYesu wathi xa wayethandaza kuYise: “Oku kuthetha ubomi obungunaphakade, ukungenisa kwabo ulwazi ngawe, wena ukuphela koThixo oyinyaniso, nangalowo umthumileyo, uYesu Kristu.”—Yohane 17:3.
^ isiqe. 4 IBhereya yayisisixeko esasikwiMakedoni yamandulo.
Funda Okungakumbi
Sinokuzifumana Phi Iimpendulo Zemibuzo Ebalulekileyo Ngobomi?
Ngaba ubunokukhetha isayensi, oongqondo-ngqondo okanye iBhayibhile?
Kuthetha Ukuthini Ukufundelwa IBhayibhile?
Fumana iimpendulo zezinto ezibuzwa ngocwangciso lwethu lwesifundo seBhayibhile sasimahla.


text:
INQAKU ELINGUMXHOLO | NGOOBANI AMANGQINA KAYEHOVA?
Ngabantu Abanjani AmaNgqina KaYehova?
Siyintlangano ekumazwe ngamazwe engenanto yakwenza namanye amaqela onqulo. Nangona ikomkhulu lethu liseMerika, uninzi lwamaNgqina kaYehova luhlala kwamanye amazwe. Inyaniso kukuba, izigidi ezimalunga nezisibhozo zifundisa abantu iBhayibhile kumazwe angaphezu kwayi-230, ngaloo ndlela zithobela amazwi kaYesu athi: “Kwaye ezi ndaba zilungileyo zobukumkani ziya kushunyayelwa kuwo wonke umhlaba omiweyo kube bubungqina kuzo zonke iintlanga.”—Mateyu 24:14.
Enoba sihlala phi, sithobela umthetho, ngoxa sizama ukungathath’ icala kwezopolitiko. Senza oko kuba sithobela umyalelo kaYesu oya kumaKristu othi, ‘singabi yinxalenye yehlabathi.’ Ngenxa yoko asingeni kwipolitiki yaye asiyixhasi nemfazwe. (Yohane 15:19; 17:16) NgeMfazwe yeHlabathi II, amaNgqina kaYehova avalelwa entolongweni, angcungcuthekiswa kuba ayengavumi ukuthatha cala kwezopolitiko. Owayesakuba nguBhishophu waseJamani wabhala: “Ngokwenene ngabo kuphela abangazange bavume ukuxhasa amaNazi.”
“[AmaNgqina kaYehova] ngabantu abaziphethe kakuhle kakhulu. Ebenokufumana izigxina eziphezulu kwezopolitiko, nto nje awusoze uwabone kuzo. . . . Ayawahlonela amagunya karhulumente kodwa akholelwa ukuba buBukumkani bukaThixo kuphela obunokucombulula zonke iingxaki zoluntu.”—Iphepha-ndaba leRiphabliki yaseCzech, iNová Svoboda.
Nakuba kunjalo, asizenzi amakheswa. UYesu wathandazela abalandeli bakhe kuThixo esithi: “Ndiyakucela, kungekhona ukuba ubasuse ehlabathini.” (Yohane 17:15) Ekubeni kunjalo, usenokusibona sisebenza, sisiya ezivenkileni nasesikolweni kwindawo ohlala kuyo.
Funda Okungakumbi
Buyintoni UBukumkani BukaThixo?
Funda isizathu sokuba uBukumkani bukaThixo bugqwesile kunabanye oorhulumente.


text:
UKUSHUMAYELA NOKUFUNDISA EHLABATHINI LONKE
Amazwe AseOceania
AMAZWE 29
ABEMI 39 508 267
ABAVAKALISI 96 088
IZIFUNDO ZEBHAYIBHILE 63 333
“Ndiyakuqonda Oko Kufundiswayo”
UFreda ongevayo wavuya kakhulu akuva ukuba yena nodade omfundisa iBhayibhile baza kuya kwibandla lokuqala lentetho yezandla ePapua New Guinea. Eli bandla lamiselwa ngoMatshi 1, 2013. Yaphucuka kakhulu indlela uFreda awayeziqonda ngayo izinto emva kokuba ezibeke ecaleni iincwadi zakhe waza wanikela ingqalelo kwintetho yezandla nasekujongeni eqongeni. Ngenxa yoko, akazange ayikholelwe into yokuba wayengasenazintloni zokugqabaza, kangangokuba wayegqabaza kangangezihlandlo eziliqela ebudeni beentlanganiso. NgoAprili 2013, waba ngumvakalisi ongabhaptizwanga ibe uyaphumelela ekumemeni abanye abantu abangevayo ukuba baye naye kwiintlanganiso. Xa wabuzwa isizathu sokuba alile ebudeni beentlanganiso, waphendula wathi, “Ngenxa yokuba ngoku ndiyakuqonda oko kufundiswayo.”
Wangena Emotweni Engeyiyo
Njengoko wayesiya kwingxubusho yentsimi, uBarbara waseOstreliya wamisa imoto yakhe ecaleni ukuze ajonge ukuba uyiphethe na incwadi abhala kuyo amabuyelo. Kwasuka kwavuleka ucango lwemoto kwaza kwangena elinye ibhinqa.
UBarbara wathi: “Uxolo, kodwa ingathi ungene emotweni engeyiyo.”
Eli bhinqa lathi: “Ndiyaxolisa, bendicinga ukuba nguwe lo uze kundithatha.” Xa labona iiMboniselo nooVukani! bakaBarbara, eli bhinqa lathi, “Ndandiqhele ukufumana ezi ncwadi kwabanye oosisi ababini ababendifundisa iBhayibhile kwiminyaka eyadlulayo.” UBarbara wanika eli bhinqa ezi magazini waza kamva waqalisa isifundo seBhayibhile.
‘Iileta Ezisuka KuThixo’
UViolet ngudade osele ekhulile oneminyaka eyi-82 ohlala eChristchurch, eNew Zealand. Uhlala ethumela iileta ezineencwadi zeBhayibhile kumakhaya agcina abantu abadala okanye abagulayo. Oomongikazi bathi xa besisa ezi leta, bafika abantu abadala bekulangazelela ukuzifunda kuba bathi zisuka kuThixo. Abanye baye bafunde baze batshintshiselane ngezi leta noncwadi olukuzo, abanye baye bancede abo bakhathazwa ngamehlo ngokubafundela. Aba mongikazi baphinde bathi abo bazifundayo ezi leta noncwadi olukuzo bazolile, babujonga kakuhle ubomi ibe baseluxolweni xa bethelekiswa nabangazifundiyo. Xa ethetha ngemizamo yakhe yokushumayela, uViolet uthi: “UYehova usandisebenzisa nangoku ukuba ndincede abanye. Ukushumayela kwabanye kukhuthaza nam.”
Wafunda Ngeentyantyambo
“Sele ndiyifundile leyo.” Le yimpendulo yomnini-mzi eyothusa uBernie ngenye intsasa yangoMgqibelo xa wayehambisa iMboniselo kwisiqithi saseSaipan. Wayethe nqa ukuba uBernadette, ongumfundi wasekholejini, wayesele eyifunde nini le magazini. UBernie wavula ibhegi yakhe waza wakhupha enye imagazini. UBernadette wathi, “Sele ndiyifundile naleyo.” Ebhidekile, uBernie wabuza: “Uzifunde phi ezi magazini? UliNgqina elihambele apha?” UBernadette wathi akaloNgqina kodwa ezi magazini wazifunda kwi-intanethi. Ngenye imini xa uBernadette wayekhangela inkcazelo engakumbi ngeentyantyambo kwi-Intanethi, wabhala igama elithi “roses” ibe waba nomdla kwinqaku elithi: “Alluring Roses From Africa” (Ubuhle Beerozi ZaseAfrika) kuVukani! okwiWebhsayithi yamaNgqina kaYehova. UBernadette wathi kuBernie wakuvuyela ukulifunda eli nqaku kangangokuba wade wafuna ukufunda namanye amanqaku kwiWebhsayithi yethu. Ekuqaleni wayefunda kakhulu ngezityalo nangezilwanyana kodwa kamva wabona nezinye izinto ezibangel’ umdla zeBhayibhile. Ebona umdla kaBernadette, uBernie wacela ukumfundisa iBhayibhile ibe wabuya emphathele incwadi ethi, Yintoni Ngokwenene Efundiswa YiBhayibhile? Xa uBernie watyelela uBernadette kwisihlandlo sesithathu, baxubusha isahluko sokuqala sale ncwadi. Kwadlula nje unyaka, uBernadette wabhaptizwa ngoNovemba 2012. Wakhawuleza wenza inkqubela kangangokuba abahlobo bakhe bathi, uBernadette “wangena ebaleka” enyanisweni. Ngokuqinisekileyo iwebhsayithi yamnceda.


text:
Ngaba Ihlabathi Elingenagonyamelo Liya Kuze Libekho?
Ngaba wena okanye ilungu lentsapho yakho nakha naba ngamaxhoba ogonyamelo? Ngaba unesizathu sokucinga ukuba ungalilo? Ugonyamelo kuthiwa “luya lusiba yingxaki kwimpilo yabantu ehlabathini lonke.” Masithethe ngeminye yemizekelo yogonyamelo.
UKUXHATSHAZWA EKHAYA NANGOKWESONDO: IZizwe Ezimanyeneyo zithi: “Ibhinqa elinye kwamathathu lakhe laxhatshazwa emzimbeni okanye ngokwesondo ngumntu elithandana nalo.” Okubuhlungu kukuba, “kuqikelelwa ukuba ehlabathini lonke, ibhinqa elinye kwamahlanu liza kudlwengulwa okanye libhungce ekudlwengulweni.”
UBUNDLOBONGELA BASESITRATWENI: Iingxelo zibonisa ukuba, eMerika kukho amaqela emigulukudu angaphezu kwe-30 000. KuMbindi nakuMzantsi Merika, phantse umntu omnye kwabathathu uye waba lixhoba logonyamelo.
UKUGETYENGWA: Kuqikelelwa ukuba kunyaka osandul’ ukuphela kuye kwabulawa phantse isiqingatha sesigidi sabantu, nani elo elingaphezu kwelabantu ababulewe kwiimfazwe. Owona mlinganiselo uphakamileyo wokubulawa kwabantu useMazantsi eAfrika nakuMbindi Merika, ezinomlinganiselo owuphinda ngaphezu kwezihlandlo ezine owehlabathi lonke. Kunyaka omnye, kuMbindi nakuMzantsi Merika kuye kwabulawa abantu abangaphezu kwe-100 000, bamalunga ne-50 000 ababulewe eBrazil. Ngaba singabakho isicombululo sogonyamelo esinokuhlala sihleli?
NGABA LUNOKUPHELISWA UGONYAMELO?
Kutheni luxhaphake kangaka ugonyamelo? Ezinye zezizathu zezi: ukungavani ngenxa yokungalingani ngendlela yokuphila nemali, ukungakhathaleli abanye abantu, ukusetyenziswa kakubi kotywala neziyobisi, ukubona kwabantwana abantu abadala bexambulisana nangenxa yokuba abantu abanogonyamelo bebonakala besenza unothanda.
Kwezinye iindawo emhlabeni ulwaphulo-mthetho lukwazile ukuthothiswa. Iingxelo zibonisa ukuba eSão Paulo, eBrazil, ukubulawa kwabantu kuye kwehla nge-80 pesenti kule minyaka ilishumi idlulileyo. Sekunjalo, kukho lonke uhlobo lobundlobongela kweso sixeko, izinga lokubulawa kwabantu, iseyi-10 kubantu abayi-100 000. Yintoni enokuluphelisa nya ugonyamelo?
Isicombululo sogonyamelo siquka abantu—izimo zabo zengqondo nendlela abaziphatha ngayo. Ukuze abantu abanogonyamelo batshintshe, iimpawu ezifana nekratshi, ukunyoluka nokuzicingela zifanele zithatyathelwe indawo luthando, intlonelo kunye nokukhathalela abanye.
Yintoni enokushukumisela umntu ukuba atshintshe kangaka? Makhe sicinge ngoko iBhayibhile ikufundisayo:
“Kuba ukumthanda uThixo kuko ukuthi, siyigcine imiyalelo yakhe.”—1 Yohane 5:3.
“Ukoyika uYehova kuthetha ukuthiya okubi.” *—IMizekeliso 8:13.
Ukuthanda uThixo nokoyika ukumona kuye kushukumisele nabantu abanogonyamelo ukuba batshintshe ubomi babo—kungekuphela nje indlela yabo yokwenza izinto kodwa nkqu nobuntu babo. Ngaba yenzeka ngokwenene le nto?
Khawucinge nje ngoAlex, * ochithe iminyaka eyi-19 edlulileyo esentolongweni eBrazil, ngenxa yokubetha abantu izihlandlo eziliqela. Waba liNgqina kaYehova ngonyaka ka-2000, emva kokufunda iBhayibhile namaNgqina. Ngaba utshintshile ngokwenene? Ewe, ibe uyazisola ngezinto ezimbi awazenzayo. Uthi: “Ndiye ndamthanda uThixo ngokundinceda ndizive ndixolelwe ngokwenene. Uthando nokuxabisa uYehova kuye kwandinceda ndazitshintsha iindlela zam.”
UCésar, ongowaseBrazil naye, wayeqhekeza exhomisa abantu ngompu. Wakwenza oko iminyaka eyi-15. Yintoni eyamenza watshintsha? Ngoxa wayesentolongweni, watyelelwa ngamaNgqina kaYehova waza naye wafunda iBhayibhile. UCésar uyacacisa: “Ndandiqala ukuba nenjongo ebomini. Ndafunda ukumthanda uThixo. Ndafunda nokumoyika—uloyiko lokwenza into embi ndize ndimvise kabuhlungu uYehova. Andifuni ukuba ngathi andinambulelo ngobubele bakhe. Olo thando noloyiko zandenza ndatshintsha.”
Sifunda ntoni kula mava? IBhayibhile inamandla okutshintsha ubomi babantu ngendlela ephawulekayo—ngokutshintsha indlela yabo yokucinga. (Efese 4:23) UAlex, ebekuthethwe ngaye ngaphambilana, wongezelela athi: “Oko ndandikufunda eBhayibhileni kwakufana namanzi ayegalelwa kum, esusa iingcinga ezimbi ngokuthe ngcembe. Ezi zizinto endingazange ndicinge nokucinga ukuba ndingaziyeka.” Ewe, xa sigcwalisa iingqondo zethu ngoko kucocekileyo kuseBhayibhileni, ingacoca bonke ububi. ILizwi likaThixo linamandla okuhlambulula. (Efese 5:26) Umphumo kukuba, abantu abakhohlakeleyo nabacingela iziqu zabo banokutshintsha baze babe nobubele noxolo. (Roma 12:18) Ngoku baseluxolweni ngenxa yokusebenzisa imigaqo yeBhayibhile.—Isaya 48:18.
AmaNgqina kaYehova angaphezu kwezigidi ezisibhozo akumazwe ayi-240 aye ayifumana eyona nto enokuphelisa ugonyamelo. Abantu bazo zonke iintlanga, abakwimigangatho eyahlukeneyo yokuphila nabaneemvelaphi ezahlukeneyo baye bafunda ukumthanda nokumoyika uThixo nokuthandana, behlala njengentsapho yasehlabathini lonke enoxolo. (1 Petros 4:8) Oku kubonisa ngokucacileyo ukuba lingabakho ihlabathi elingenagonyamelo.
IHLABATHI ELINGENAGONYAMELO SELE LISEMNYANGO!
IBhayibhile ithembisa ukuba uThixo uza kuwucoca lo mhlaba lungabikho ugonyamelo. Eli hlabathi lanamhlanje ligcwaliswe lugonyamelo lilindelwe ‘yimini kaThixo yomgwebo neyentshabalalo yabantu abangenabuthixo.’ (2 Petros 3:5-7) Abantu abasoze baphinde bangonwabi ngenxa yabantu abanogonyamelo. Unokuqiniseka njani ukuba uThixo ufuna nyhani ukuluphelisa nya ugonyamelo?
IBhayibhile ithi, uThixo “umthiyile ngokuqinisekileyo nabani na othanda ugonyamelo.” (INdumiso 11:5) UMdali uthanda uxolo nobulungisa. (INdumiso 33:5; 37:28) Yiloo nto engasoze aqhubeke ebanyamezela abantu abanogonyamelo.
Ewe, ihlabathi elinoxolo liyeza. (INdumiso 37:11; 72:14) Kutheni ungafundi ngakumbi ngendlela onokukufanelekela ngayo ukuphila kwelo hlabathi lingenagonyamelo?
^ isiqe. 12 UYehova ligama likaThixo elichazwe eBhayibhileni.
^ isiqe. 14 Amagama atshintshiwe.
Funda Okungakumbi
Uxolo Emhlabeni—Luya Kubakho Njani?
Funda ngesithembiso sikaThixo sokuzisa uxolo emhlabeni ngoBukumkani bakhe.
Okufundiswa YiBhayibhile Ngobundlobongela
UThixo ubujonga njani ubundlobongela? Ngaba abantu abanobundlobongela banokutshintsha?